2 Corinzi 12 PEV - 2 Korintofo 12 AKCB\n2 Korintofo 12:1-21\n1Ɛwɔ mu sɛ ahohoahoa so nni mfaso biara de, nanso ɛsɛ sɛ mehoahoa me ho. Nanso afei mɛka anisoadehu ne adiyisɛm a Awurade ada no adi akyerɛ me no. 2Minim Okristoni bi a mfe dunan ni biribi hwim no de no kɔɔ ɔsoro. Minnim sɛ saa asɛm yi sii ampa ara anaasɛ ɛyɛ anisoadehu. Onyankopɔn nko ara na onim. 3Miti mu. Minim sɛ wohwim saa ɔbarima yi kɔɔ Paradise. Bio, minnim sɛ saa asɛm yi sii ampa ara anaasɛ ɛyɛ anisoadehu. Onyankopɔn nko ara na onim. 4Na hɔ na ɔtee nneɛma bi a wɔde ka nsɛm a ɛnyɛ yiye, nsɛm a wɔmma kwan mma wɔnka. 5Enti mede saa onipa yi bɛhoahoa me ho na meremfa me ara me ho nhoahoa me ho, gye sɛ nneɛma a ɛda me adi sɛ meyɛ mmerɛw no ho. 6Sɛ mehoahoa me ho mpo a, anka merenyɛ ɔkwasea, efisɛ nokware ara na meka. Nanso merenhoahoa me ho, efisɛ mempɛ sɛ obiara bu me otitiriw sen sɛnea wahu na wate afi me nkyɛn no. 7Sɛnea ɛbɛyɛ a ɛnam saa adiyisɛm nwonwaso yi nti meremma me ho so no, wɔsomaa ɔbonsam bɔfo ma ɔde honam mu yaw a emu yɛ den brɛɛ me de brɛɛ me ase. 8Mebɔɔ eyi ho mpae mprɛnsa kyerɛɛ Awurade na mesrɛɛ no sɛ ɔmma emfi me so nkɔ. 9Ne mmuae a ɔmaa me ne sɛ, “Mʼadom nko ara na ɛho hia wo, na bere a woayɛ mmerɛw no na me tumi mu yɛ den pa ara.” Enti ɛyɛ me anigye pa ara sɛ mede me mmerɛwyɛ hoahoa me ho, sɛnea ɛbɛyɛ a mɛte Kristo bammɔ tumi a ɛbɔ me ho ban no nka. 10Esiane Kristo nti, mepene mmerɛwyɛ, ɔyaw, amanehunu, ɔtaa ne akwanside so. Efisɛ me mmerɛwyɛ mu no na meyɛ den.\n11Meyɛ me ho sɛ ɔkwasea, nanso mo na moama mayɛ saa. Mo na anka ɛsɛ sɛ mugye me to mu. Na sɛ menyɛ hwee a, ɔkwan biara so no, mennyɛ sɛ abomfiaa wɔ mo anim nsen “Asomafo” a mubu wɔn no. 12Mede boasetɔ dii dwuma wɔ mo mu de kyerɛɛ sɛ meyɛ ɔsomafo. 13Dwumadi no bi yɛ nsɛnkyerɛnne ne anwonwade. Dɛn na ɛma moyɛ asɔre a aka no mu abomfiaa, efisɛ mammisa mo mmoa bi nti? Mesrɛ mo, momfa saa mfomso no nkyɛ me.\n14Afei masiesie me ho sɛ merebɛsra mo nea ɛto so mpɛn abiɛsa, na merenyɛ adesoa mma mo. Mo na mo ho hia me na ɛnyɛ mo ahode. Na mpo mmofra nkora ade mma awofo, awofo mmom na wɔkora ade ma mmofra. 15Ɛbɛyɛ me anigye sɛ mo nti, mɛhwere nea mewɔ ne mʼadagyew de aboa mo. Sɛ medɔ mo yiye a, mo dɔ a mowɔ ma me no so bɛtew ana? 16Mobɛte ase sɛ na menyɛ adesoa mma mo. Nanso obi bɛka se, meyɛ ɔdaadaafo a mede nnaadaa na eyii mo. 17Ɔkwan bɛn so? Menam abɔfo a mesomaa wɔn mo nkyɛn no so sisii mo ana? 18Mesomaa Tito se ɔnkɔ, na mesomaa onua baako kaa ne ho. Mokyerɛ sɛ Tito sisii mo ana? So na ɔno ne me nyinaa mfi Honhom koro mu ntu anammɔn koro ana?\n19So mususuw daa sɛ pɛ ara na yɛpɛ sɛ yɛka biribi de tetew yɛn ho wɔ mo anim ana? Yɛkasa sɛnea Kristo pɛ sɛ yɛka wɔ Onyankopɔn anim. Na biribiara a yɛyɛ no nso, me nnamfo pa, yɛyɛ de hyɛ mo den. 20Misuro sɛ midu hɔ a sɛnea anka mepɛ sɛ mihu mo no, merenhu mo saa. Saa ara nso na sɛnea anka mopɛ sɛ muhu me no, morenhu me saa. Minim sɛ mɛba abɛto akasakasa ne anibere, abufuw ne pɛsɛmenkominya, ɔyaw ne nseku, ahantan ne basabasayɛ no. 21Misuro sɛ da a mɛba bio no, Onyankopɔn begu mʼanim ase wɔ mo anim na mesu ama wɔn a wɔayɛ bɔne dedaw na wonnuu wɔn ho wɔ wɔn akɔnnɔ ne aguamammɔ ho no.\nAKCB : 2 Korintofo 12


Ɔde Kɔmaa Hebrifo 5:1-14\nYesu korɔn sen asɔfo mpanyimfo a wɔyɛ nnipa (1-10)\nƆte sɛ Melkisedek (6, 10)\nOsuaa osetie fii amanehunu a ɔfaa mu no mu (8)\nƆno na ɔma nnipa nya nkwagye daa (9)\nƐnsɛ sɛ moyɛ mmofra wɔ gyidi no mu (11-14)\n5 Ɔsɔfo panyin biara a woyi no fi nnipa mu no, wɔhyɛ no sɔfo ma ogyina nnipa ananmu yɛ Onyankopɔn som adwuma,+ sɛnea ɛbɛyɛ a ɔde akyɛde bɛma, na wabɔ bɔne ho afɔre.+ 2 Nnipa a wonnim a wodi mfomso* no, otumi nya ayamhyehye ma wɔn,* efisɛ onim sɛ ɔno nso wɔ mmerɛwyɛ, 3 na ɛno nti, ɛsɛ sɛ ɔbɔ ɔno ara ne bɔne ho afɔre, sɛnea ɔbɔ ma ɔmanfo no ara.+ 4 Onipa biara rentumi mfa saa nidi yi mma ɔno ara ne ho. Sɛ obi betumi anya saa nidi yi a, gye sɛ Onyankopɔn afrɛ no, sɛnea ɔfrɛɛ Aaron no.+ 5 Saa ara na Kristo nso te. Ɛnyɛ ɔno ara na ɔhyɛɛ ne ho anuonyam+ bɛyɛɛ ɔsɔfo panyin. Mmom Nea ɔka kyerɛɛ no sɛ: “Woyɛ me ba; ɛnnɛ, mabɛyɛ w’agya”+ no, ɔno na ɔhyɛɛ no anuonyam. 6 Saa ara na waka wɔ baabi foforo nso sɛ, “Woyɛ ɔsɔfo daa te sɛ Melkisedek.”+ 7 Bere a Kristo wɔ asaase so no,* ɔnam nteɛm a emu yɛ den ne nisu+ so de nkotosrɛ ne adesrɛ kɔɔ Nea na obetumi agye no afi owu mu no anim, na ne nyamesuro nti, wotiee no. 8 Ɛwom sɛ na ɔyɛ ɔba de, nanso osuaa osetie fii amanehunu a ɔfaa mu no mu.+ 9 Na bere a wɔma owiee pɛyɛ+ no, ɔbɛyɛɛ obi a ɔbɛma wɔn a wotie no no nyinaa anya nkwagye daa,+ 10 efisɛ Onyankopɔn apaw no sɛ ɔsɔfo panyin te sɛ Melkisedek.+ 11 Yɛwɔ ne ho nsɛm pii ka, nanso ɛyɛ den sɛ yɛbɛkyerɛkyerɛ mu, efisɛ mote asɛm a, ɛkyɛ ansa na moate ase. 12 Saa bere yi de, anka ɛsɛ sɛ moyɛ akyerɛkyerɛfo. Nanso, moda so ara hia obi a ɔbɛsan afi ase akyerɛkyerɛ mo Onyankopɔn nsɛm kronkron a mudii kan suae no.*+ Moatew kɔ mo akyi abɛyɛ nnipa a wohia nufusu, ɛnyɛ aduan a ɛyɛ den. 13 Na obiara a ɔkɔ so ara num nufu no, onnim trenee asɛm no, efisɛ ɔyɛ abofra ketewa.+ 14 Na aduan a ɛyɛ den yɛ wɔn a wɔanyin no dea, wɔn a wɔde wɔn adwene yɛ adwuma ma enti wɔatete no ama etumi hu papa ne bɔne mu nsonsonoe no.\n^ Anaa “wɔfom kwan.”\n^ Anaa “otumi tɔ ne bo ase ma wɔn; otumi yɛ wɔn brɛbrɛ.”\n^ Nt., “Nna a Kristo wɔ honam mu no.”\n^ Anaa “mu mfitiasesɛm no.”


Samuel Nhoma a Edi Kan 12:1-25\nSamuel nsɛm a etwa to (1-25)\n‘Munnni ahuhude akyi’ (21)\nYehowa rennyaw ne man (22)\n12 Afei Samuel ka kyerɛɛ Israel nyinaa sɛ: “Nea moka kyerɛɛ me nyinaa mayɛ,* na mapaw ɔhene a obedi mo so.+ 2 Ɔhene a obedi mo anim no ni!+ Me de, mabɔ akwakoraa na mafuw dwen, na me mma nso, wɔne mo na ɛwɔ ha yi;+ efi me mmofraase na madi mo anim abesi nnɛ.+ 3 Me na migyina ha yi. Monka wɔ Yehowa ne nea wasra no+ yi anim: Hena nantwi anaa n’afurum na magye?+ Hena na masisi no anaa mahyɛ no so? Hena nsam na magye adanmude* de akyea atemmu?+ Sɛ mayɛ biribi saa a, monka na metua ka.”+ 4 Ɛnna wɔkae sɛ: “Wunsisii yɛn, na wonhyɛɛ yɛn so. Wunnyee hwee nso mfii obiara hɔ.” 5 Enti ɔka kyerɛɛ wɔn sɛ: “Ɛnnɛ Yehowa ne me dansefo wɔ mo anim, na nea wasra no yi nso yɛ me dansefo sɛ moannya me ho asɛm biara.”* Ɛnna wɔkae sɛ: “Ɔyɛ wo dansefo.” 6 Na Samuel ka kyerɛɛ ɔman no sɛ: “Yehowa a ɔpaw Mose ne Aaron, na oyii mo agyanom fii Egypt asaase so+ no, ɔno ne me dansefo. 7 Enti afei munnyinagyina ha, na adetrenee a Yehowa ayɛ ama mo ne mo agyanom nyinaa nti, mimmu mo atɛn wɔ Yehowa anim. 8 “Bere a Yakob baa Egypt,+ na mo agyanom fii ase su frɛɛ Yehowa+ ara pɛ, Yehowa somaa Mose+ ne Aaron ma wodii mo agyanom anim fii Egypt de wɔn bɛtenaa ha.+ 9 Nanso wɔn werɛ fii Yehowa, wɔn Nyankopɔn, enti ɔtɔn wɔn+ maa Hasor sahene Sisera+ ne Filistifo+ ne Moab hene,+ na wɔne wɔn koe. 10 Ɛnna wosu frɛɛ Yehowa+ sɛ, ‘Yɛayɛ bɔne,+ na yɛagyaw Yehowa akɔsom Baal anyame+ ne Astoret+ ahoni. Afei gye yɛn fi yɛn atamfo nsam na yɛnsom wo.’ 11 Na Yehowa somaa Yerubaal+ ne Bedan ne Yefta+ ne Samuel,+ na ogyee mo fii mo atamfo a wɔatwa mo ho ahyia nsam ma motenaa ase dwoodwoo.+ 12 Bere a muhui sɛ Ammonfo hene Nahas+ aba mo so no, moka kyerɛɛ me sɛ, ‘Daabi, yɛn de, ɔhene ara na yɛpɛ!’+ Nanso saa bere no, na Yehowa, mo Nyankopɔn na ɔyɛ mo Hene.+ 13 Enti afei ɔhene a moapaw no, nea mubisae no ni. Hwɛ! Yehowa asi mo so hene.+ 14 Sɛ musuro Yehowa+ na mosom no,+ na mutie ne nne,+ na mudi Yehowa ahyɛde so, na mo ne ɔhene a obedi mo so no nyinaa di Yehowa, mo Nyankopɔn ahyɛde so a, ebesi mo yiye. 15 Nanso sɛ moantie Yehowa nne na mubu Yehowa ahyɛde so a, Yehowa nsa bɛba mo ne mo agyanom so.+ 16 Afei munnyinagyina ha na monhwɛ ade kɛse a Yehowa rebɛyɛ wɔ mo anim yi. 17 Ɛnyɛ hwiit twabere mu na yɛwɔ yi? Mɛsrɛ Yehowa na wama aprannaa abobom na osu atɔ; na mubehu sɛ ɔhene a mubisae nti, moayɛ bɔne kɛse wɔ Yehowa ani so.”+ 18 Ɛnna Samuel srɛɛ Yehowa, na Yehowa maa aprannaa boboom na osu tɔe saa da no, enti ɔman no nyinaa suroo Yehowa ne Samuel paa. 19 Na ɔman no nyinaa ka kyerɛɛ Samuel sɛ: “Bɔ Yehowa, wo Nyankopɔn mpae ma wo nkoa,+ na yɛmpɛ sɛ yewuwu, efisɛ yɛn bɔne nyinaa akyi no, yɛasan ayɛ bɔne kɛse aka sɛ yɛpɛ ɔhene.” 20 Ɛnna Samuel ka kyerɛɛ ɔman no sɛ: “Munnsuro. Bɔne no de, moanya ayɛ. Nanso monhwɛ na moamfi Yehowa akyi,+ na mmom momfa mo koma nyinaa nsom Yehowa.+ 21 Monhwɛ na moankodi ahuhude* akyi;+ mfaso biara nni so,+ na entumi nnye nkwa, efisɛ ɛyɛ ahuhude.* 22 Na Yehowa din kɛse no nti,+ ɔrennyaw ne man,+ efisɛ Yehowa asi ne bo sɛ ɔde mo bɛyɛ ne man.+ 23 Na me nso, ɛmpare me sɛ mɛyɛ Yehowa bɔne aka sɛ meremmɔ mpae mma mo bio. Mɛkɔ so akyerɛ mo nea eye ne ɔkwampa a mobɛfa so. 24 Mo de ara ne sɛ mubesuro Yehowa+ na mode mo koma nyinaa asom no wɔ nokwaredi mu; monkae nneɛma akɛse a wayɛ ama mo no.+ 25 Nanso sɛ musi mo bo sɛ bɔne ara na mobɛyɛ a, ɛnde mo ne mo hene nyinaa,+ wɔbɛpra mo akɔ.”+\n^ Nt., “matie mo.”\n^ Nt., “moanhu hwee wɔ me nsam.”\n^ Anaa “adehunu.”


Jehovah Adasefo Boa Adaduafo Ma Wohu Dza Bible No Kyerɛkyerɛ\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Croatian Czech Danish Dutch Efik English (Borɔfo) Estonian Finnish French Ga (Nkran Kasa) Georgian German Greek Haitian Creole Hausa Hungarian Iban Igbo Indonesian Italian Japanese Kannada Kinyarwanda Korean Lithuanian Malagasy Malay Mfantse Nahuatl (Central) Norwegian Persian Polish Portuguese Punjabi Rarotongan Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Tarascan Tatar Tigrinya Totonac Tsonga Turkish Tzeltal Tzotzil Ukrainian Umbundu Valencian Xhosa Zulu\nDabiara da no, adaduafo pii a wɔwɔ U.S. kyerɛw nkrataa bebree dze ba Jehovah Adasefo edwumayɛbea hɔ, dze serɛ mboa ma woeehu dza Bible no kyerɛkyerɛ.\nYedzi hɔn ebisadze no ho dwuma, na yɛyɛ nhyehyɛɛ ma asomfo a wɔwɔ asafo ahorow a ɔbɛn mu kɛsera hɔn a wɔwɔ efiadze ahorow, ayarsabea ahorow nye bea a wɔdze mbofra bɔn kogu, na wɔnye hɔn sũa Bible no.\nWɔ efiadze ahorow bi mu no, hɛn asomfo no kɛyɛ asafo nhyiamu ahorow wɔ hɔ aber nyina. Dɛ nhwɛdo no, aber a wɔyɛɛ nhyiamu ebien wɔ efiadze kor bi mu no, nyimpa 32 na wobetsiee ɔkasa no.\nMfaso a woefi iyi mu aba no hyɛ nkuran paa. Wɔdze ɔbarimba bi kɔtoo Indiana efiadze dɛ ɔnda hɔ no nkwa nda nyinara, osiandɛ nna woebu no fɔ dɛ wɔahyɛ da ekum obi. Ɔbarimba yi ayɛ nsesã pii wɔ n’asetsena mu ma woenuma no dɛ Jehovah Adasefo no mu kor.\nƆdasefo bi so nye ɔbarimba bi a nna ɔda efiadze kɛse bi wɔ California sũaa Bible no, na ɔkãa faa ɔdaduanyi no ho dɛ: “Mankasa muhun suban a nna okitsa ana orubosũa Bible no, nye nsakyer paa a ɔayɛ. Nsesã a ɔyɛe ana ɔrefata ma woenuma no no nnyɛ asɛm kakraba.”\nAdaduafo pii ama hɔn asetsena nye Bible no ehyia, ɔmmfa ho dɛ wonyim dɛ iyi botum dze hɔn nkwa ato esian mu no. Dɛ nhwɛdo no, osiandɛ adaduafo yi mu binom twẽe hɔn ho fii ekuw bɔn ahorow ho ntsi, no ho behiae dɛ wɔdze hɔn nko kɔto beebi anaa mpo dɛ wɔnye hɔn kɔ efiadze fofor dze bɔ hɔn nkwa ho ban.\nSɛ efiadze mpanyimfo hu mbrɛ Bible no tum sesã nkorɔfo asetsena no a, ɔyɛ hɔn nwanwa na hɔn enyi sɔ. Binom ama Adasefo no abɔdzin nkrataa anaa abawdobɔdze dze akyerɛ enyisɔ ama edwuma pa a wɔayɛ no wɔ efiadze ahorow no.\nJesus kyerɛkyerɛɛ siantsir a yehia akwankyerɛ nye mbra ebien a ohia paa no.\nMifi Efiadze Mu Akɔ Eyiedzi Mu\nYɛresesã Nkorɔfo Asetsena, Adaduafo So Kã Ho


Sefania 2 | Intanɛt So Bible| Wiase Foforɔ Nkyerɛaseɛ\n2 Mommoaboa mo ano, ɔman a moatõtõ mo ani awe,+ mommoaboa mo ano.+ 2 Ahyɛde no nnya mmaa mu yi,+ ɛda no nnya ntwaam sɛ ntɛtɛwa yi, Yehowa abufuhyew+ nnya mmaa mo so yi, Yehowa abufuw da+ no nnya mmaa mo so yi, 3 monhwehwɛ Yehowa,+ asase so ahobrɛasefo+ a mudi n’atemmusɛm so. Monhwehwɛ trenee,+ monhwehwɛ ahobrɛase.+ Ebia+ wɔbɛkora mo so, Yehowa abufuw da no.+ 4 Wobegyaw Gasa ato hɔ+ na Askelon ayɛ amamfõ.+ Wɔbɛpam+ Asdod+ awia ketee na wɔatu Ekron ase.+ 5 “Mo a motete mpoano, Keretifo+ man, munnue! Yehowa ne mo wɔ asɛm. O Kanaan, Filistifo asase, mɛsɛe wo na obiara renka.+ 6 Mpoano asase bɛdan mmoa adidibea,+ baabi a nguanhwɛfo mmura wɔ, baabi a wɔde abo ayɛ nguannan. 7 Na ɛbɛyɛ Yuda fie nkae+ no asase, na ɛhɔ na wobedidi. Wɔbɛdeda Askelon afie mu anwummere adwudwo wɔn ho. Na Yehowa wɔn Nyankopɔn bɛdan n’ani aba wɔn so+ na ɔde wɔn nnommum asan aba.”+ 8 “Mate Moab ahohorabɔ+ ne Ammonfo adapaatwa+ a wɔde sopa me man, ne wɔn ho a wɔhoahoa tia wɔn asase no. 9 Enti sɛ mete ase yi,”+ asafo Yehowa Israel Nyankopɔn asɛm ni, “Moab bɛyɛ sɛ Sodom+ na Ammon+ ayɛ sɛ Gomora; ɛbɛyɛ nsasono asase ne nkyene amoa ne amamfõ akosi daa.+ Na me nkurɔfo a wɔaka no bɛfow wɔn na me man nkaefo adi wɔn so.+ 10 Eyi ne aba a wobetwa afi wɔn ahantan+ so, efisɛ wɔbɔɔ asafo Yehowa man ahohora, na wɔhoahoaa wɔn ho tiaa wɔn.+ 11 Yehowa ho bɛyɛ wɔn hu,+ efisɛ ɔbɛma asase so anyame nyinaa atwintwam,+ na aman nyinaa befi mmeaemmeae abɛkotow no,+ nsuano aman+ nyinaa. 12 “Mo Etiopiafo+ nso, mobɛtotɔ me nkrante ano.+ 13 “Na ɔbɛteɛ ne nsa akyerɛ atifi fam na wasɛe Asiria.+ Ɔbɛma Niniwe adan amamfõ,+ na ɛhɔ bɛwo wosee sɛ sare so. 14 Mmoa nyinaa, asase so mmoadoma nyinaa bɛba abedwudwo wɔn ho wɔ hɔ.+ Na pokupoku ne kɔtɔkɔ+ bɛdeda n’adum+ so anadwo. Wobɛte wɔn su wɔ mfɛnsere mu. N’apongua bɛsɛe, efisɛ nnua+ a wɔde asiesie hɔ no ho bɛda hɔ. 15 Kurow a edi ahurusi na ne ho adwo no+ no awiei ni, kurow a ɛka ne komam sɛ, ‘Me ara mini, na obiara nni hɔ bio’+ no. Hwɛ sɛnea wadan ahodwiriwde, baabi a mmoadoma dwudwo wɔn ho! Obiara a obetwam wɔ hɔ no bɛbɔ hwirema na wabɔ ne nsa ano.”+


Bible Asuafo—Wafrɛ Yɛn Afi Sum Mu—1 Petro 2:9 | Adesua\n“[Yehowa frɛɛ] mo fii sum mu baa ne hann nwonwaso mu.”—1 PET. 2:9.\nNNWOM: 116, 102\nEfi afeha a ɛto so mmienu Y.B. mu reba no, ɛyɛɛ dɛn na Onyankopɔn nkurɔfo kɔɔ Babilon nkoasom mu?\nBɛyɛ afe 1450 no, nneɛma bɛn na ɛmaa nkurɔfo nyaa ahofadi kakra fii atoro som ho?\nAfe 1870 no, dɛn na Kristofo a wɔasra wɔn no yɛe a ɛma wɔtee Onyankopɔn Asɛm no ase yiye?\n1. Kyerɛ nea ɛkɔɔ so wɔ Yerusalem sɛe no mu.\nAFE 607 A.Y.B. no, Babilon asraafo pii a na Ɔhene Nebukadnesar II di wɔn anim no kɔtow hyɛɛ Yerusalem kurow no so. Bible ka mogyahwiegu a ɛkɔɔ so no ho asɛm sɛ: “[Nebukadnesar] de nkrante baa wɔn so bekunkum wɔn mmerante wɔ wɔn kronkronbea hɔ, na wanhu aberante anaa ɔbaabun, ɔpanyin anaa nea wagow mmɔbɔ. . . . Afei ɔhyew nokware Nyankopɔn fie no, na odwiriw Yerusalem afasu no gui; n’abantenten ne emu nneɛma a ɛsom bo nyinaa nso, ɔde ogya hyewee, na ɔsɛee hɔ pasaa.”—2 Be. 36:17, 19.\n2. Kɔkɔbɔ bɛn na Yehowa de mae wɔ Yerusalem sɛe a na ɛreba no ho, na dɛn na na ɛbɛto Yudafo no?\n2 Ná ɛnsɛ sɛ Yerusalemfo no ma kurow no a wɔsɛee no no yɛ wɔn nwonwa. Efisɛ na Onyankopɔn adiyifo abɔ Yudafo no kɔkɔ mfe pii sɛ, sɛ wɔkɔ so bu Onyankopɔn Mmara so a, ɔde wɔn bɛhyɛ Babilonfo nsa. Ná wɔde nkrante bekunkum Yudafo pii. Wɔn a wɔankunkum wɔn no nso, na wɔde wɔn bɛkɔ nkoasom mu wɔ Babilon ma wɔakɔtena hɔ wɔn nkwa nna a aka nyinaa. (Yer. 15:2) Wɔn a wɔde wɔn kɔɔ nkoasom mu no, na wɔn asetena te sɛn? Biribi a ɛte sɛ Babilon nkoasom no ato Kristofo pɛn anaa? Sɛ saa a, ɛyɛ bere bɛn?\nNKOASOM MU ASETENA\n3. Nsonsonoe bɛn na ɛwɔ asetena a Yudafo kɔɔ mu wɔ Babilon nkoasom mu ne nea na Israelfo no akɔ mu wɔ Egypt no mu?\n3 Nsɛm a adiyifo no kae no baa mu. Yehowa nam Yeremia so ka kyerɛɛ Yudafo a na wɔde wɔn bɛkɔ nkoasom mu no sɛ, wonnye asetena foforo a wɔbɛkɔ mu no ntom, na wommia wɔn ani mmɔ wɔn bra. Ɔkae sɛ: “Munsisi afie [wɔ Babilon] na montenatena mu, na monyɛ nturo na munni emu aba. Afei nso, monhwehwɛ asomdwoe mma kurow a mama moakɔyɛ nkoa wɔ hɔ no, na mommɔ Yehowa mpae mma kurow no, efisɛ sɛ enya asomdwoe a na mo nso mubenya asomdwoe.” (Yer. 29:5, 7) Yudafo a wotiee Onyankopɔn asɛm no nyaa asetena pa kakra wɔ Babilon. Babilonfo no maa Yudafo no kwan maa wɔn ankasa totoo wɔn asetenam nneɛma pii. Ná Yudafo a wɔwɔ nkoasom mu no tumi kɔ baabiara a wɔpɛ wɔ Babilon man no mu. Tete no, na Babilon yɛ aguadi ne nnwuma asoɛe. Kyerɛwtohɔ a wɔahu kyerɛ sɛ Yudafo no pii suaa aguadi wɔ hɔ, na afoforo nso bɛyɛɛ adwumfo a wonim adwuma paa. Yudafo no binom mpo bɛyɛɛ adefo. Ná Babilon nkoasom mu a Yudafo no wɔ no nte sɛ nkoasom mu a Israelfo no kɔe wɔ Egypt mfe pii a na atwam no.—Kenkan Exodus 2:23-25.\n4. Henanom na na wɔka Israelfo atuatewfo a wɔde wɔn kɔɔ nkoasom mu wɔ Babilon no ho, na adɛn nti na wɔantumi ansom Onyankopɔn wɔ ɔkwan a ɛsɔ n’ani so?\n4 Yudafo a na wɔwɔ nkoasom mu no nsa kaa wɔn honam fam ahiade. Na wɔn honhom fam ahiade nso ɛ? Ná wɔasɛe Yehowa asɔrefie no ne afɔremuka a ɛwɔ asɔrefie hɔ no. Saa ara na na asɔfodwuma no nso nkɔ so sɛnea na ɛho nhyehyɛe te. Ɛwom sɛ Onyankopɔn asomfo no bi wɔ hɔ a na wɔnyɛɛ bɔne biara a ɛfata sɛ wɔtwe wɔn aso de, nanso wɔde wɔn kaa wɔn a wɔkɔɔ nkoasom mu no ho ma wɔne ɔmanfo a aka no nyinaa kohuu amane. Nanso, anokwafo no yɛɛ nea wobetumi biara dii Onyankopɔn Mmara no so. Ɛho nhwɛso bi ni. Bere a wɔde Yudafo no kɔɔ nkoasom mu wɔ Babilon no, Daniel ne ne mfɛfo no mu baasa, Sadrak, Mesak, ne Abed-Nego anni aduan a na ɛnsɛ sɛ Yudafo di no. Yenim nso sɛ Daniel kɔɔ so bɔɔ Onyankopɔn mpae daa. (Dan. 1:8; 6:10) Nanso, esiane sɛ abosonsomfo na na wodi Yudafo no so nti, Yudafo a na wosuro Onyankopɔn no antumi anyɛ nneɛma a na Mose Mmara no hwehwɛ sɛ wɔyɛ no nyinaa.\n5. Anidaso bɛn na Yehowa maa ne nkurɔfo nyae, na adɛn nti na na saa bɔhyɛ no yɛ nwonwa?\n5 Yemmisa sɛ, ná da bi bɛba a Israelfo no betumi asan asom Onyankopɔn wɔ ɔkwan a ɛsɔ n’ani so? Saa bere no de, na ɛte sɛ nea ɛrentumi nyɛ yiye, efisɛ na Babilonfo nnyae nnipa a wɔde wɔn ayɛ nkoa da. Nanso, na saa mmara no nka Yehowa Nyankopɔn. Ná Yehowa ahyɛ ne nkurɔfo bɔ sɛ obegye wɔn, na ogyee wɔn nso. Onyankopɔn bɔhyɛ bam bere nyinaa.—Yes. 55:11.\nNE NSƐSO WƆ HƆ WƆ YƐN BERE YI SO ANAA?\n6, 7. Ntease a yɛwɔ wɔ Babilon nkoasom mu a Onyankopɔn nkurɔfo kɔe wɔ yɛn bere yi so ho no, adɛn nti na ɛho hia sɛ yɛsan susuw ho?\n6 So Kristofo akɔ nkoasom a ɛte sɛ nea Yudafo no kɔɔ mu wɔ Babilon no mu pɛn? Mfe pii ni na Ɔwɛn-Aban aka sɛ Onyankopɔn asomfo a wɔwɔ yɛn bere yi so kɔɔ nkoasom mu wɔ Babilon afe 1918 mu, na wogyee wɔn fii Babilon afe 1919. Nanso, nneɛma bi nti, yɛahu sɛ ɛsɛ sɛ yɛsan susuw saa asɛm no ho bio. Yɛde ho nkyerɛkyerɛmu bɛma wɔ adesua yi ne nea edi hɔ no mu.\n7 Wo de hwɛ: Babilon Kɛse no yɛ wiase nyinaa atoro som ahemman. Enti sɛ na Onyankopɔn nkurɔfo wɔ Babilon nkoasom mu afe 1918 a, ɛnde ɛkyerɛ sɛ na atoro som de wɔn ayɛ nkoa wɔ ɔkwan bi so saa bere no. Nanso nokwasɛm ne sɛ, aka mfe bi ma Wiase Ko I no asi no, na Onyankopɔn asomfo a wɔasra wɔn no retwe wɔn ho afi Babilon Kɛse no ho mmom, na ɛnyɛ sɛ na ɛde wɔn reyɛ nkoa. Ɛwom sɛ wɔtaa Kristofo a wɔasra wɔn no wɔ wiase ko a edi kan no mu de, nanso ahohiahia a wɔfaa mu no, na efi wiase atumfoɔ no titiriw, na ɛnyɛ Babilon Kɛse no. Enti yebetumi aka sɛ, Yehowa nkurɔfo ankɔ Babilon Kɛse no nkoasom mu afe 1918.\nBERE BƐN NA YEHOWA NKURƆFO KƆƆ BABILON NKOASOM MU?\n8. Kyerɛ nea ɛyɛe a wɔsɛee nokware Kristosom. (Hwɛ mfonini a ɛwɔ adesua yi mfiase no.)\n8 Wɔde honhom kronkron sraa Yudafo ne wɔn a wɔasakra abɛyɛ Yudafo mpempem pii wɔ Pentekoste afe 33 Y.B. mu. Wɔn a na wɔabɛyɛ Kristofo foforo no na wɔbɛyɛɛ “abusua a wɔapaw, adehye asɔfokuw, ɔman kronkron, nnipa a wɔde wɔn ayɛ agyapade soronko.” (Kenkan 1 Petro 2:9, 10.) Bere a na asomafo no te ase no, wɔkɔɔ so hwɛɛ Onyankopɔn asafo ahorow no so yiye. Nanso, asomafo no wu akyi titiriw na mmarima bi sɔree na wɔkasa ‘kyinkyim nsɛm’ sɛnea ɛbɛyɛ a ‘wɔbɛtwe asuafo no adi wɔn akyi.’ (Aso. 20:30; 2 Tes. 2:6-8) Ná saa mmarima no pii yɛ nkurɔfo a wɔwɔ asɛyɛde a emu yɛ duru wɔ asafo ahorow no mu. Ná wɔsom sɛ ahwɛfo, na akyiri yi wɔbɛyɛɛ “asɔfo mpanyin.” Wofii ase tew asɔfokuw, nanso na Yesu aka akyerɛ n’akyidifo sɛ: “Mo nyinaa yɛ anuanom.” (Mat. 23:8) Mmarima a wɔyɛ atitiriw wɔ asafo no mu a na wɔn ani gye Aristotle ne Plato nyansapɛ ho no de atoro nkyerɛkyerɛ baa Kristosom mu. Nkakrankakra, wɔde atoro nkyerɛkyerɛ besii nkyerɛkyerɛ a ɛyɛ nokware a efi Onyankopɔn Asɛm mu no ananmu.\n9. Kyerɛ nea ɛyɛe a Roma Man no gyee Kristosom a awae no toom. Dɛn na efii mu bae?\n9 Afe 313 Y.B. mu no, Roma Ɔhempɔn Constantine a ɔyɛ ɔbosonsonni no gyee Kristosom a na awae no toom wɔ mmara mu. Efi saa bere no, Asɔre no ne Ɔman no boom yɛɛ adwuma. Sɛ nhwɛso no, Constantine ne asɔfo no yɛɛ nhyiam bi a wɔtoo din Nicaea Nhyiam no. Nhyiam no akyi no, Constantine hyɛe sɛ wontwa ɔsɔfo Arius asu, efisɛ Arius annye antom sɛ Yesu yɛ Onyankopɔn. Akyiri yi, wɔbɛfrɛɛ Kristosom a na ɛho agu fĩ no Katolek Asɔre. Ɔhempɔn Theodosius I (afe 379-395 Y.B.) nniso ase no, Roma Ahemman no gyee Katolek Asɔre no toom sɛ ɔman no som. Abakɔsɛm akyerɛwfo ka sɛ Romafo a na wɔyɛ abosonsomfo no bɛyɛɛ “Kristofo” wɔ afeha a ɛto so nnan no mu. Nanso nokware a ɛwom ne sɛ, saa bere no, na Kristosom a awae no de ne ho abɔ Roma Ahemman no mu abosonsom akuw ho ma wɔabɛyɛ Babilon Kɛse no mufo. Ne nyinaa mu no, na Kristofo a wɔasra wɔn kakraa bi a wɔte sɛ awi wɔ hɔ a na wɔreyɛ nea wobetumi biara sɛ wɔbɛsom Onyankopɔn, nanso na obiara ntie wɔn. (Kenkan Mateo 13:24, 25, 37-39.) Ná Kristofo a wɔasra wɔn no wɔ Babilon nkoasom mu ampa!\n10. Kristo wu akyi mfeha kakra bi no, dɛn na amma nnipa komapafo annye asɔre no nkyerɛkyerɛ anni?\n10 Kristo wu akyi mfeha kakra bi no, na nnipa pii tumi kenkan Bible wɔ Hela anaa Latin kasa mu. Enti na wobetumi de nea Onyankopɔn Asɛm no kyerɛkyerɛ atoto asɔre no nkyerɛkyerɛ ho. Wɔn mu binom kenkan Bible no hui sɛ, asɔre no nkyerɛkyerɛ ne Bible nkyerɛkyerɛ nhyia, enti wɔannye asɔre no nkyerɛkyerɛ anni. Nanso saa bere no, na ɛyɛ hu sɛ obi bɛka sɛ onnye asɔre no nkyerɛkyerɛ nni, na na wobetumi akum onii no mpo.\n11. Ɛyɛɛ dɛn na asɔfo no benyaa tumi wɔ Bible so?\n11 Bere bi akyi no, nnipa dodow no ara gyaee kasa a wɔde kyerɛw Bible no ka, na asɔre no sɔre gyinae sɛ wɔremma wɔnkyerɛ Onyankopɔn Asɛm no ase nkɔ kasa a nnipa dodow no ara ka mu. Ɛno nti asɔfo no ne nnipa bi a wonim nhoma nkutoo na na wotumi kenkan Bible no. Nanso, na asɔfo no bi mpo nnim akenkan ne akyerɛw. Ná wɔtwe obiara a onnye asɔre no nkyerɛkyerɛ nni no aso denneennen. Sɛ Onyankopɔn asomfo anokwafo a wɔasra wɔn no pɛ sɛ wohyiam a, na gye sɛ wohyiam sɛ akuw nketewa. Ebinom mpo de, na wontumi nhyiam koraa. Sɛnea na Yudafo a wɔkɔɔ nkoasom mu wɔ Babilon no nni nhyehyɛe pa a wɔde som no, saa ara na na “adehye asɔfokuw” a wɔasra wɔn no nso nni nhyehyɛe pa a wɔde som. Babilon Kɛse no hyɛɛ nkurɔfo so denneennen!\nHANN NO FII ASE HYERƐNEE\n12, 13. Nneɛma mmienu bɛn na ɛmaa nkurɔfo nyaa ahofadi kakra fii Babilon Kɛse no ho? Kyerɛkyerɛ mu.\n12 Yemmisa sɛ, ná da bi bɛba a nokware Kristofo bɛde wɔn ho na wɔayi wɔn anim asom Onyankopɔn wɔ ɔkwan a ɛsɔ n’ani so anaa? Ɛte saa! Nneɛma mmienu bi boae maa honhom fam hann bi fii ase hyerɛnee. Nea edi kan ne afiri a wɔde tintim nhoma a wɔyɛe bɛyɛ afe 1450 no. Ansa na wɔreyɛ afiri a wɔde tintim nhoma wɔ Aman a wodi yiye so no, na nnipa tɔ wɔn bo ase de wɔn nsa na ɛkyerɛw Bible. Ná Bible nnɔɔso, na na ne bo nso yɛ den. Wɔkyerɛ sɛ, na egye abosome du ansa na ɔkyerɛwfo a onim adwuma paa atumi de ne nsa akyerɛw Bible baako pɛ awie! Afei nso, na ade a akyerɛwfo no kyerɛw so (aboa nhoma) no bo yɛ den. Nanso, sɛ obi a onim nhoma tintim paa de afiri retintim ade wɔ krataa so a, da koro na obetumi atintim nkratafa 1,300! Ɛno yɛ mmerɛw koraa sen nsa a wɔde kyerɛw no.\nAfiri a wɔde tintim nhoma a wɔyɛe ne akokodurufo a wɔkyerɛɛ Bible no ase maa nkurɔfo nyaa ahofadi kakra fii Babilon ho (Hwɛ nkyekyɛm 12, 13)\n13 Nea ɛto so mmienu ne sɛ, aka kakra ma afeha a ɛto so 16 afi ase no, mmarima akokodurufo kakraa bi sii wɔn bo sɛ wɔbɛkyerɛ Onyankopɔn Asɛm no ase akɔ kasa ahorow a nnipa dodow no ara ka mu. Wɔn mu pii de wɔn nkwa too asiane mu na wɔyɛɛ saa adwuma no. Ehu kaa asɔre no. Asɔre no mpanyimfo no hui sɛ, sɛ ɔbarima anaa ɔbea a osuro Onyankopɔn nsa ka Bible a, obetumi de ahaw wɔn paa! Saa ara na ɛbae. Bere a nkurɔfo nsa kaa Bible no, wɔkenkanee. Na wofii ase bisabisaa nsɛm te sɛ: ‘Ɛhe na ahodwiragya wɔ wɔ Onyankopɔn Asɛm no mu? Bible no fã bɛn na wɔakyerɛw sɛ, ɛsɛ sɛ wotua sika ansa na wɔayɛ awufo som ama obi a wawu? Ɛhe nso na wɔakyerɛw sɛ ɛsɛ sɛ yenya popenom ne asɔfo mpanyimfo?’ Saa nsɛm yi a nkurɔfo bisabisae no hyɛɛ asɔre no abufuw. Ná wɔn adwene ne sɛ, ɔmanfo no nni hokwan sɛ wobisabisa asɔre mpanyimfo no nsɛm a ɛte saa! Ɛno nti, asɔre no ko tiaa ɔmanfo no. Mmarima ne mmea a wɔannye asɔre no nkyerɛkyerɛ antom no, wɔbɔɔ wɔn sobo sɛ wɔyɛ atuatewfo, na wobuu wɔn kumfɔ. Ná asɔre no atoro nkyerɛkyerɛ no bi gyina Aristotle ne Plato, mmarima a wɔtenaa ase ansa na wɔrewo Yesu Kristo no nyansapɛ so. Asɔre no buu wɔn a wɔannye wɔn atoro nkyerɛkyerɛ no antom no kumfɔ, na Aban no kunkum wɔn. Ná asɔre no botae ne sɛ, ɛbɛma nkurɔfo agyae Bible akenkan sɛnea ɛbɛyɛ a wɔremmisabisa wɔn nsɛm. Ɛmaa nnipa pii gyaee Bible akenkan, na wɔammisabisa wɔn nsɛm bio. Nanso, akokodurufo kakraa bi amma Babilon Kɛse no anhunahuna wɔn. Ná wɔaka Onyankopɔn Asɛm no ahwɛ, na na wɔpɛ sɛ wohu mu nsɛm pii! Afei na bere aso sɛ wɔtwe wɔn ho fi atoro som ho.\n14. (a) Dɛn na ɛmaa nkurɔfo tee nokware a ɛwɔ Bible mu no ase kɛse bɛyɛ afe 1870 mu? (b) Ka sɛnea Onua Russell hwehwɛɛ nokware no ho asɛm.\n14 Nnipa pii a na wɔpɛ sɛ wohu nokware a ɛwɔ Bible mu no guan kɔɔ aman a na asɔre no ntumi nhaw wɔn pii so. Ná wɔpɛ sɛ wɔkenkan Bible no na wosua. Afei nso, na wɔpɛ sɛ wɔne wɔn ho wɔn ho bɔ nea wɔkenkan no ho nkɔmmɔ, na ɛnyɛ sɛ asɔfo no na wɔbɛkyerɛ wɔn nea ɛsɛ sɛ wogye di. Aman a na asɔfo no ntumi nhaw wɔn a na wɔpɛ sɛ wohu nokware a ɛwɔ Bible mu no baako ne United States. Ɛhɔ na Charles Taze Russell ne ne mfɛfo kakraa bi fii ase de nkakrankakra suaa Bible no bɛyɛ afe 1870 mu. Mfiase no, na Onua Russell pɛ sɛ ohu ɔsom a ne nkyerɛkyerɛ yɛ nokware. Ɔtɔɔ ne bo ase de ɔsom ahorow pii nkyerɛkyerɛ totoo nea Bible ka ho. Ná ɔsom ahorow a wɔnyɛ Kristofo mpo ka ho. Ankyɛ na ohui sɛ ɔsom ahorow no mu biara nni hɔ a wodi Onyankopɔn Asɛm no so pɛpɛɛpɛ. Bere bi, Russell ne asɔfo a wɔwɔ ne mpɔtam hɔ yɛɛ nhyiam bi. Ná Russell hwɛ kwan sɛ asɔfo no begye nokware a ɛwɔ Bible mu a ɔne ne mfɛfo no ahu no atom na wɔde akyerɛkyerɛ wɔn asɔremma. Nanso, asɔfo no ani annye ho. Bible Asuafo no huu paa sɛ, wɔrentumi ne nnipa a wɔasi wɔn bo sɛ wɔbɛkɔ so atena atoro som mu no mmɔ mu nsom.—Kenkan 2 Korintofo 6:14.\n15. (a) Bere bɛn na Kristofo kɔyɛɛ nkoa wɔ Babilon Kɛse no mu? (b) Nsɛmmisa bɛn na yebenya ho mmuae wɔ adesua a edi hɔ no mu?\n15 Ɛde besi ha no, yɛahu sɛ bere a ɔsomafo a otwa to koraa wui no, ankyɛ na nokware Kristofo kɔɔ Babilon nkoasom mu. Nanso, nsɛmmisa bi wɔ hɔ a ɛsɛ sɛ yenya ho mmuae: Adanse foforo bɛn na ɛwɔ hɔ a ɛkyerɛ sɛ bere a aka kakra ma afe 1914 adu no, na Kristofo a wɔasra wɔn no retwe wɔn ho afi Babilon Kɛse no ho, na na wɔnyɛ ne nkoa bio? Ɛyɛ ampa sɛ, Yehowa bo fuw n’asomfo esiane sɛ wɔmaa wɔn asɛnka adwuma ano brɛɛ ase wɔ Wiase Ko I no mu nti anaa? So Yehowa bo fuw yɛn nuanom binom esiane sɛ wɔankura wɔn mũdi mu sɛ Kristofo na wɔde wɔn ho hyehyɛɛ wiase no nsɛm mu nti? Nea etwa to no, sɛ Kristofo kɔyɛɛ nkoa wɔ atoro som mu fi afeha a ɛto so mmienu Y.B. mu reba a, ɛnde bere bɛn na wɔdee wɔn ho? Weinom yɛ nsɛmmisa a ɛho hia paa. Yebenya ho mmuae wɔ adesua a edi hɔ no mu.


הבשורה על-פי מרקוס 3 HHH – Marko 3 ASCB | Biblica\nהבשורה על-פי מרקוס 3 HHH – Marko 3 ASCB\nYesu Sa Obi A Ne Nsa Awuo Yadeɛ\n1Yesu baa Kapernaum no, ɔkɔɔ hyiadan mu bio. Ɔduruu hɔ no, ɔhunuu ɔbarima bi a ne nsa baako awu. 2Na saa ɛda no yɛ Homeda enti na Yesu atamfoɔ no retetɛ no ahwɛ sɛ ɔbɛsa ɔbarima no yadeɛ anaa. Na wɔabɔ wɔn tirim sɛ, sɛ ɔsa no yadeɛ a, wɔbɛkyere no! 3Yesu ka kyerɛɛ ɔbarima no sɛ, “Sɔre gyina nnipa no anim.”\n4Ɔdanee ne ho kyerɛɛ nʼatamfoɔ no bisaa wɔn sɛ, “Ɛyɛ sɛ obi yɛ papa Homeda? Anaasɛ ɛyɛ ɛda a wɔde yɛ bɔne? Ɛyɛ ɛda a wɔde gye nkwa anaa wɔma obi nkwa hwere no” Nanso, wɔammua no.\n5Ɔde abufuo hwɛɛ wɔn hyiaeɛ. Ɛhaa no sɛ wɔnni ahummɔborɔ mma nnipa enti ɔka kyerɛɛ ɔbarima no sɛ, “Tene wo nsa no mu.” Ɔtenee mu, na amonom hɔ ara, ne nsa no yɛɛ yie. 6Ɛhɔ ara, Farisifoɔ no kɔhyiaa Herodefoɔ no ne wɔn susuu ɛkwan a wɔbɛfa so akum Yesu no ho.\n7Yesu ne nʼasuafoɔ no firii hɔ kɔɔ mpoano. Nnipadɔm fifiri Galilea, Yudea, Yerusalem, 8Idumea, Asubɔnten Yordan agya, Tiro ne Sidon fam nyinaa, tu dii Yesu akyi. Ɛfiri sɛ, na nʼanwanwadeɛ a ɔyɛ no atrɛ afanan nyinaa enti na ebinom pɛ sɛ wɔbɛhwɛ no. 9Ɔka kyerɛɛ nʼasuafoɔ no sɛ, wɔmpɛ kodoɔ bi nsi nkyɛn baabi, na sɛ nnipadɔm no kyere ne so wɔ mpoano hɔ a, watena mu akɔ. 10Ɛda no, na wasa nyarewa bebree. Nanso, na ayarefoɔ no ba ara na wɔreba a wɔpɛɛ sɛ wɔde wɔn nsa ka nʼatadeɛ. 11Ɛberɛ biara a wɔn a wɔwɔ ahonhommɔne no bi bɛhunu no no, wɔtwa hwe fam, woso biribiri, ka sɛ, “Woyɛ Onyankopɔn Ba.” 12Nanso, ɔbɔɔ wɔn ano sɛ, wɔnnkyerɛ onipa ko a ɔyɛ.\nAsuafoɔ Dumienu No Yie\n13Akyire yi, ɔkɔɔ bepɔ so frɛɛ wɔn a wayi wɔn no baa ne nkyɛn. 14Ɔyii wɔn mu dumienu a daa wɔne no bɛnante, na wɔakɔka asɛmpa no, 15na wɔatu ahonhommɔne nso.\n16Dumienu a ɔyii wɔn no din nie:\n17Sebedeo mma Yakobo ne Yohane nso, ɔfrɛɛ wɔn Boanerges a, aseɛ ne aprannaa mma.\n18Wɔn a wɔka ho nso nie: Andrea,\n19ɛnna Yuda Iskariot a ɔyii no maeɛ no.\n20Ɔsane baa efie a ɔte mu no mu no, nnipakuo bi sane baa ne so bio. Ankyɛre koraa na ɛhɔ nyinaa yɛɛ ma a ɔnnya ɛkwan koraa nnidi. 21Ne fiefoɔ tee asɛm a aba no, wɔkɔɔ hɔ sɛ wɔrekɔfa no akɔ wɔn efie ɛfiri sɛ, wɔkaa sɛ, “Ne tiri mu ka no.”\nYesu Ka Nyaatwomfoɔ Anim\n22Atwerɛsɛm no akyerɛkyerɛfoɔ a wɔfiri Yerusalem baeɛ no kaa sɛ, “Beelsebul a ɔyɛ ahonhommɔne panin no afa no, na ɔnam saa tumi no so na ɔtu ahonhommɔne no.”\n23Yesu frɛɛ wɔn kasa kyerɛɛ wɔn abɛbuo mu sɛ, “Ɛbɛyɛ dɛn na Ɔbonsam bɛtumi atu Ɔbonsam? 24Ahennie biara a ɛne ne ho di asie no bɛgu. 25Saa ara na efie biara a ɛne ne ho di asie no nnyina ara ne no. 26Na sɛ Ɔbonsam twa ne ho ne ne ho di asie a, ɛbɛyɛ dɛn na watumi adi nkonim? Ɔbɛdi nkoguo. 27Obiara ntumi nkɔ ɔhoɔdenfoɔ efie nkɔfa ne nneɛma kwa, agye sɛ, onii no di ɛkan kyekyere ɔhoɔdenfoɔ no, ansa na watumi afa ne nneɛma. 28Mereka akyerɛ mo sɛ, bɔne a onipa ayɛ biara no, wɔtumi de kyɛ no, na mpo obi ka abususɛm tia me a, wɔtumi de kyɛ no; 29nanso deɛ ɔka abususɛm tia Honhom Kronkron no deɛ, wɔremfa nkyɛ no da. Ɛyɛ bɔne a ɛrempepa da.”\n30Ɔkaa saa asɛm yi ɛfiri sɛ, na wɔka sɛ, “Ɔwɔ honhommɔne.”\nYesu Maame Ne Ne Nuanom\n31Ɔgu so rekyerɛkyerɛ no, ne maame ne ne nuanom bɛgyinaa nnipadɔm no mu baabi somaa obi sɛ, ɔnkɔfrɛ no mmra, na wɔne no nkasa. 32Saa ɛberɛ no na nnipadɔm no atwa ne ho ahyia. Nnipa no ka kyerɛɛ Yesu sɛ, “Wo maame ne wo nuanom gyina afikyire hɔ pɛ sɛ wɔne wo kasa.”\n33Yesu bisaa wɔn sɛ, “Hwan ne me maame? Ɛhefoɔ ne me nuanom?”\n34Ɔhwɛɛ nnipadɔm no hyiaeɛ kaa sɛ, “Yeinom ne me maame ne me nuanom! 35Obiara a ɔbɛyɛ Onyankopɔn apɛdeɛ no, ɔno ne me nuabarima ne me nuabaa ne me maame.”\nASCB : Marko 3


Wobɛtumi ne Satan Ako Adi Ne So Nkonim! | Adesua\n“Momfa gyidie nnyina hɔ pintinn ne [Satan] nni asie.”—1 PETRO 5:9.\nYƐBƐYƐ DƐN ATWE YƐN HO AFI SATAN MFIDIE A ƐDIDI SO YI HO?\nAhantan anaa ahohoahoa.\n1. (a) Adɛn nti na ɛho hia paa sɛ yɛko tia Satan nnɛ? (b) Yɛyɛ dɛn hu sɛ yɛbɛtumi ne Satan ako adi ne so nkonim?\nSATAN reko tia Yesu nuanom a wɔasra wɔn a wɔda so wɔ asase so ne “nnwan foforɔ” no. (Yohane 10:16) Ɔbonsam nim sɛ ne bere a aka yɛ tiaa, enti ɔpɛ sɛ ɔsɛe Yehowa asomfo dodow no ara gyidi. (Kenkan Adiyisɛm 12:9, 12.) Nanso yɛbɛtumi adi Satan so nkonim. Bible ka sɛ: “Monsi Ɔbonsam kwan na ɔbɛdwane afiri mo ho.”—Yakobo 4:7.\n2, 3. (a) Dɛn nti na Satan mpɛ sɛ nkurɔfo hu sɛ ɔwɔ hɔ? (b) Woyɛ dɛn hu sɛ Satan wɔ hɔ ankasa?\n2 Sɛ woka kyerɛ nnipa pii sɛ Satan wɔ hɔ a, ɛyɛ wɔn sɛ woredi agorɔ bi. Wɔn fam deɛ, Satan ne adaemone no yɛ abɔde bi a wɔka wɔn ho asɛm wɔ nwoma, sini, ne video mu kɛkɛ. Wɔsusu sɛ nnipa a wɔn adwenem mmuei nko ara na wɔgye di sɛ ahonhommɔne wɔ hɔ. Nanso yɛmmisa sɛ, sɛ nkurɔfo gye di sɛ Satan ne n’adaemone no nni hɔ a, ɛhaw Satan anaa? Dabi. Ɛnyɛ den koraa sɛ Satan bɛma nkurɔfo anya adwene sɛ ɔnni hɔ. (2 Korintofoɔ 4:4) Nokwasɛm a ɛwom ne sɛ, Satan na ɔma nkurɔfo nya adwene a ɛte saa sɛnea ɛbɛyɛ a ɔbɛdaadaa wɔn.\n3 Nanso, yɛn Yehowa asomfo deɛ, yɛnim nokware no. Yɛnim sɛ Ɔbonsam wɔ hɔ ankasa. Yɛyɛ dɛn hu saa? Bible ka sɛ Satan faa ɔwɔ so ne Hawa kasae. (Genesis 3:1-5) Satan ne Yehowa kasae ma ɔkaa asɛm too Hiob so. (Hiob 1:9-12) Satan sɔɔ Yesu hwɛe. (Mateo 4:1-10) Bere a Yesu bɛyɛɛ Ɔhene afe 1914 no, Satan ne Kristofo a wɔasra wɔn a wɔda so wɔ asase so no “kɔkoeɛ.” (Adiyisɛm 12:17) Saa ɔko no da so ara rekɔ so efisɛ Ɔbonsam pɛ sɛ ɔsɛe Kristofo a wɔasra wɔn no ne nnwan foforo no gyidi. Sɛ yɛbɛtumi adi nkonim a, ɛsɛ sɛ yɛne Satan ko na yɛhyɛ yɛn gyidi den. Adesua yi bɛma yɛahu akwan mmiɛnsa a yɛbɛfa so ayɛ saa.\nNYƐ AHANTAN ANAA AHOHOAHOA\n4. Dɛn na ɛkyerɛ sɛ ahantan adidi Satan mu?\n4 Satan yɛ ahantan paa. Saa ɔbɔfo bɔne yi nyaa akokoduru sɔre tiaa hokwan a Onyankopɔn wɔ sɛ ɔdi tumi no, na ɔyɛɛ n’adwene sɛ ɔbɛma nnipa asom no sen sɛ wɔbɛsom Yehowa. Sɛ yɛrepɛ obi a ɔyɛ ahantan anaa ahomaso paa a, obiara nni hɔ a ɔkyɛn Satan. Enti ɔkwan baako a yɛbɛtumi afa so ako atia Satan ne sɛ yɛbɛkwati ahantan na yɛabrɛ yɛn ho ase. (Kenkan 1 Petro 5:5.) Nanso sɛ obi yɛ ahantan anaa ɔhoahoa ne ho a, ɛkyerɛ sɛn? Ahohoahoa biara yɛ bɔne anaa?\n5, 6. (a) Ahohoahoa biara yɛ bɔne anaa? Kyerɛkyerɛ mu. (b) Ahohoahoa bɛn na ɛnyɛ koraa? Ɛho nhwɛso bɛn na ɛwɔ Bible mu?\n5 Nsɛm asekyerɛ nwoma bi ka sɛ, sɛ obi hoahoa ne ho a, ɛkyerɛ sɛ ɔgye di sɛ ɔbɛtumi ayɛ biribi, na ɔbu ne ho. Ɛsan nso kyerɛ sɛ “obi koma atɔ ne yam esiane sɛ ɔno anaa nnipa bi a wɔbɛn no ayɛ adepa anaa wɔanya biribi pa bi nti.” Mfomso biara nni ho sɛ obi bɛte nka saa. Ɔsomafo Paulo ka kyerɛɛ anuanom a wɔwɔ Tesalonika no sɛ: “Yɛn ara yɛde mo hoahoa yɛn ho wɔ Onyankopɔn asafo ahodoɔ no mu ɛsiane boasetɔ ne gyidie a moda no adie wɔ ɔtaa ne ahohia a mohyia nyinaa mu nti.” (2 Tesalonikafoɔ 1:4) Sɛ afoforo yɛ adwuma bi na ɛma yɛn ani gye anaa yɛn ankasa ani gye nea yɛatumi ayɛ ho a, ɛbɛtumi aboa yɛn. Ɛnsɛ sɛ yɛfɛre sɛ yɛbɛka abusua a yɛfi mu, yɛn amammerɛ, anaa baabi a wɔtetee yɛn ho asɛm.—Asomafoɔ Nnwuma 21:39.\n6 Nanso ahohoahoa bi wɔ hɔ a, ɛyɛ ahantan, na ɛbɛtumi asɛe yɛne afoforo ntam, ne titiriw, yɛne Yehowa adamfofa. Sɛ ahantan wɔ yɛn mu na obi tu yɛn fo a, yɛn bo bɛtumi afuw. Sɛ́ anka yɛde ahobrɛase bɛgye afotu no atom no, anhwɛ a yɛbɛpo. (Dwom 141:5) Wɔkyerɛ sɛ, sɛ obi hoahoa ne ho a, nea ɛkyerɛ ne sɛ ɔbu ne ho dodo anaa “ɔyɛ dwae, na ɔsusu sɛ ɔsen afoforo.” Yehowa kyi nnipa a wɔyɛ ahantan. (Hesekiel 33:28; Amos 6:8) Sɛ nkurɔfo de nea wɔtumi yɛ hoahoa wɔn ho a, Satan ani gye paa efisɛ ɔyɛ ahantan. Bere a Nimrod, Farao, ne Absalom yɛɛ ahantan de nea wɔtumi yɛ hoahoaa wɔn ho no, hwɛ sɛnea ɛbɛyɛ sɛ Satan ani gyei! (Genesis 10:8, 9; Exodus 5:1, 2; 2 Samuel 15:4-6) Ahantan koro yi ara na ɛmaa Kain ne Onyankopɔn ntam sɛee. Yehowa ankasa tuu Kain fo, nanso ahantan nti, Kain antie. Ná Kain aso yɛ den, wantie kɔkɔbɔ a Onyankopɔn de maa no no, ɔtwi faa Yehowa so yɛɛ bɔne.—Genesis 4:6-8.\n7, 8. (a) Dɛn ne nnipa mu nyiyim, na ɛfa ahohoahoa anaa ahantan ho sɛn? (b) Kyerɛkyerɛ sɛnea ahohoahoa anaa ahantan bɛtumi asɛe asafo bi asomdwoe mu.\n7 Ɛnnɛ, nnipa hoahoa wɔn ho wɔ akwan a ɛmfata so. Ɛtɔ da a, ahohoahoa de nnipa mu nyiyim ba. Nsɛm asekyerɛ nwoma bi ka sɛ, sɛ yɛka nnipa mu nyiyim a, nea ɛkyerɛ ne sɛ obi bɛnya nnipa a wɔfi abusua foforo mu ho adwemmɔne. Afei nso “ɛkyerɛ adwene a nkurɔfo kura a ɛne sɛ ɛsono abusua biara ne emufo suban ne nneɛma a wɔbɔ mu mmɔden, na wɔkyerɛ nso sɛ mmusua bi mufo korɔn sen afoforo.” Nnipa mu nyiyim de ntɔkwa ne akodi na ɛba, na ama wɔakunkum nnipa pii.\nAhohoahoa anaa ahantan bɛtumi asɛe asafo bi asomdwoe\n8 Nokwasɛm ne sɛ, ɛnsɛ sɛ biribi a ɛte saa kɔ so wɔ Kristofo asafo no mu. Nanso, ahohoahoa anaa ahantan bɛtumi ama akasakasa asɔre anuanom ntam, na ɛbɛtumi de ɔhaw pii aba asafo no mu. Biribi a ɛte saa sɔree tete Kristofo no binom ntam. Ɛno nti na Yakobo bisaa wɔn saa asɛm yi: ‘Ɛhe na ɔsa ne ɛko a ɛwɔ mo mu no fi?’ (Yakobo 4:1) Sɛ yɛtan afoforo na ɛyɛ yɛn sɛ yɛyɛ nnipa sen wɔn a, ɛbɛtumi ama yɛaka asɛm anaa yɛayɛ biribi ma ayɛ wɔn yaw paa. (Mmebusɛm 12:18) Ɛda adi pefee sɛ, ahohoahoa anaa ahantan bɛtumi asɛe asafo bi asomdwoe.\n9. Ɔkwan bɛn so na Bible boa yɛn ma yɛko tia nnipa mu nyiyim ne ahohoahoa biara a ɛmfata? (Hwɛ mfoni a ɛwɔ adesua yi mfiase no.)\n9 Sɛ yɛn adwene yɛ yɛn sɛ yɛyɛ nipa sen afoforo a, ɛsɛ sɛ yɛkae sɛ Yehowa kyi “akoma mu ɔhantanni.” (Mmebusɛm 16:5) Afei nso, ɛsɛ sɛ yɛhwehwɛ yɛn koma mu na yɛbisa yɛn ho sɛ: ‘Mete nka sɛ meyɛ nipa sen afoforo a ɛsono wɔn amammerɛ, anaa ɛsono abusua ne ɔman a wɔfi mu?’ Sɛ saa na ɛyɛ yɛn a, ɛnde na yɛn werɛ afi sɛ Onyankopɔn yɛɛ “nnipa aman nyinaa firii onipa baako mu.” (Asomafoɔ Nnwuma 17:26) Enti sɛ yɛbɛka a, yɛn nyinaa yɛ abusua baako, efisɛ obiara fi Adam mu. Nyansa nnim koraa sɛ yɛbɛgye adi sɛ Onyankopɔn bɔɔ mmusua bi yie sen afoforo. Sɛ saa na yɛn adwene yɛ yɛn a, ɛnde na yɛrema kwan ama Satan asɛe Kristofo dɔ ne baakoyɛ a ɛwɔ yɛn mu no. (Yohane 13:35) Sɛ yɛbɛtumi ne Satan ako adi ne so nkonim a, ɛnsɛ sɛ yɛhoahoa yɛn ho wɔ ɔkwan a ɛmfata so anaasɛ yɛyɛ ahantan.—Mmebusɛm 16:18.\nKWATI ADEDODOWPƐ NA TWE WO HO FI WIASE NO HO\n10, 11. (a) Adɛn nti na ɛnyɛ den sɛ yɛbɛdɔ wiase? (b) Wiase ho dɔ a Dema nyae no kɔwiee no sɛn?\n10 Satan ne “wiase yi sodifoɔ,” na wiase no da ne tumi mu. (Yohane 12:31; 1 Yohane 5:19) Nneɛma pii a saa wiase yi hyɛ ho nkuran no ne Bible nkyerɛkyerɛ nhyia. Ɛwom, ɛnyɛ sɛ biribiara a ɛwɔ wiase yɛ bɔne. Nanso, ɛsɛ sɛ yɛhu sɛ Satan bɛtumi de nneɛma a ɛwɔ wiase no adaadaa yɛn ma yɛayɛ bɔne. Anaasɛ ɔbɛma wiase ayɛ yɛn dɛ na yɛagyae Yehowa som.—Kenkan 1 Yohane 2:15, 16.\n11 Ná tete Kristofo binom dɔ wiase. Enti, Paulo kyerɛwee sɛ: “Seesei wiase nhyehyɛeɛ ho dɔ nti, Dema agya me hɔ kɔ.” (2 Timoteo 4:10) Bible nka ade pɔtee a na Dema ani gye ho wɔ wiase a enti ɔgyaa Paulo hɔ no. Ɛbɛtumi aba sɛ Dema maa honam fam nneɛma ho hiaa no sen Yehowa som. Sɛ saa na ɛte a, ɛnde Dema maa hokwan a anka ɔbɛnya wɔ Onyankopɔn som mu no bɔɔ no. So ɛfata sɛ ɔyɛɛ saa? Dabi. Ná anka ɛsɛ sɛ Dema kɔ so boa Paulo. Ná wiase no rentumi mma no biribiara a ɛbɛsen nea anka Yehowa de bɛma no no!—Mmebusɛm 10:22.\nƐnsɛ sɛ yɛma sika anaa nneɛma a yɛde sika tɔ ho hia yɛn sen yɛne Yehowa adamfofa\n12. Ɔkwan bɛn so na Satan bɛtumi de “ahonyadeɛ nnaadaa” asɔ yɛn ahwɛ?\n12 Asɛm a ɛte saa bɛtumi ato yɛn nnɛ. Kristofo nyinaa pɛ sɛ wɔhwɛ wɔn ho ne wɔn mmusua. (1 Timoteo 5:8) Yehowa pɛ sɛ yɛn ani gye wɔ asetena mu. Nea enti a yɛreka saa ne sɛ Yehowa de Adam ne Hawa tenaa paradise fɛfɛɛfɛ bi mu. (Genesis 2:9) Nanso, Satan bɛtumi de “ahonyadeɛ nnaadaa” asɔ yɛn ahwɛ. (Mateo 13:22) Nnipa pii susu sɛ sɛ wɔnya sika ne ahonyade pii a, ɛbɛma wɔn ani agye, anaa ɛbɛsi wɔn yie. Sɛ yɛnya saa adwene yi bi a, ɛbɛtumi ama ade a ɛsom bo paa afi yɛn nsa. Ɛno ne adamfofa a yɛne Yehowa wɔ no. Yesu bɔɔ yɛn kɔkɔ sɛ: “Obiara ntumi nsom awuranom mmienu; ɛfiri sɛ sɛ wantan baako na wannɔ ɔfoforɔ no a, ɔbɛbata baako ho na wabu ɔfoforɔ no animtia. Montumi nsom Onyankopɔn ne Ahonyadeɛ.” (Mateo 6:24) Sɛ yɛde yɛn bere nyinaa hwehwɛ honam fam nneɛma a, ɛnde na yɛagyae Yehowa som. Saa pɛpɛɛpɛ na Satan pɛ sɛ yɛyɛ. Enti ɛnsɛ sɛ yɛma sika anaa nneɛma a yɛde sika tɔ ho hia yɛn sen yɛne Yehowa adamfofa. Sɛ yɛbɛtumi ne Satan ako adi ne so nkonim a, ɛsɛ sɛ yɛnya adwempa wɔ honam fam nneɛma ho.—Kenkan 1 Timoteo 6:6-10.\nKO TIA AGUAMAMMƆ\n13. Adwene a ɛnteɛ bɛn na wiase no wɔ wɔ aware ne nna ho?\n13 Satan afidie foforo nso ne aguamammɔ. Nnipa pii adwene yɛ wɔn sɛ obi kunu anaa ne yere nkutoo ho a ɔbɛtena anaa aware ankasa mpo bere atwam, na ɛma obi ho kyere no. Nhwɛso bi ni. Ɔbaa bi a wagye din wɔ sini mu kaa sɛ ɔrentumi ntena onipa baako ho. Ɔde kaa ho sɛ: “Mennim obiara a watena ɔbarima anaa ɔbaa baako ho, anaa ɔpɛ sɛ ɔyɛ saa.” Ɔbarima bi a ɔno nso yɛ sini kaa sɛ: “Mennye nni sɛ Onyankopɔn bɔɔ yɛn sɛ yɛnware onipa baako yɛn nkwa nna nyinaa.” Sɛ nnipa a wɔagye din saa kasa tia Onyankopɔn akyɛde a ɛne aware a, Satan ani gye paa. Ɔbonsam ani nnye aware ho, na ɔmpɛ sɛ aware biara yɛ yie. Enti sɛ yɛbɛtumi ne Satan ako adi ne so nkonim a, ɛsɛ sɛ yɛnya adwene a Onyankopɔn wɔ wɔ aware ho no bi.\n14, 15. Sɛ wohyia aguamammɔ ho sɔhwɛ a, dɛn na wobɛyɛ?\n14 Sɛ yɛaware oo, sɛ yɛnwaree oo, ɛsɛ sɛ yɛyere yɛn ho ko tia aguamammɔ biara. Wei yɛ mmerɛw anaa? Dabi! Sɛ woyɛ aberante anaa ababaa a, ebia wobɛte sɛ wo sukuufo rehoahoa wɔn ho sɛ wɔtumi ne obiara a wɔpɛ da. Wɔbɛtumi ahoahoa wɔn ho nso sɛ wɔtumi de nna ho nsɛm ne ɛho mfoni fa fon so mena afoforo. Nokwasɛm ne sɛ, wɔ aman bi so no, wɔbu nna ho nsɛm a wɔde fa fon so mena afoforo sɛ adebɔne paa. Wɔbu no sɛ nea obi de mmofra a wɔreyɛ wɔn ayayade wɔ nna mu ho mfoni amena obi. Bible ka sɛ: “Deɛ ɔde ne ho hyɛ adwamammɔ mu no yɛ ɔno ara ne nipadua bɔne.” (1 Korintofoɔ 6:18) Yareɛ a wɔnya fi nna mu ama nnipa pii ahu amane, na bebree mpo afa mu awuwu. Mmabun dodow no ara a wɔne nkurɔfo dae ansa na wɔreware no ka sɛ wɔanu wɔn ho paa sɛ wɔyɛɛ saa. Nnipa a wɔyɛ nneɛma de gyigye nkurɔfo ani pɛ sɛ yɛgye di sɛ, sɛ yɛbu Onyankopɔn mmara so a, yɛrenhu amane biara. Sɛ yɛgye atosɛm a ɛte saa di a, “bɔne nnaadaa” bɛtumi ama yɛayɛ nneɛma a Yehowa ani nnye ho.—Hebrifoɔ 3:13.\n15 Sɛ wohyia aguamammɔ ho sɔhwɛ a, dɛn na wobɛyɛ? Gye tom sɛ wowɔ mmerɛwyɛ. (Romafoɔ 7:22, 23) Bɔ Onyankopɔn mpae ma ɔnhyɛ wo den. (Filipifoɔ 4:6, 7, 13) Twe wo ho fi tebea biara a ɛbɛtumi ama woabɔ aguaman ho. (Mmebusɛm 22:3) Sɛ wohyia aguamammɔ ho sɔhwɛ a, twe wo ho ntɛm ara.—Genesis 39:12.\n16. Bere a Satan sɔɔ Yesu hwɛe no, asɛm bɛn na Yesu kae, na dɛn na yɛbɛtumi asua afi nea ɔyɛe no mu?\n16 Yesu yɛɛ nhwɛso pa maa yɛn. Wamma nneɛma a Satan kaa sɛ ɔde bɛma no no annaadaa no. Wannwene ho mpo. Mmom no, ntɛm ara na ɔka kyerɛɛ Satan sɛ: “Wɔatwerɛ sɛ.” (Kenkan Mateo 4:4-10.) Ná Yesu nim Onyankopɔn Asɛm yie, enti bere a Satan sɔɔ no hwɛe no, ntɛm ara na ɔde Bible mu nsɛm maa no mmuaeɛ. Sɛ yɛbɛtumi ne Satan ako adi ne so nkonim a, ɛnsɛ sɛ yɛma biribiara sɔ yɛn hwɛ ma yɛkɔbɔ aguaman.—1 Korintofoɔ 6:9, 10.\nKƆ SO KO TIA ƆBONSAM NA DI NE SO NKONIM\n17, 18. (a) Mfidie foforo bɛn na Satan de yɛ adwuma, na adɛn nti na ɛnyɛ yɛn nwonwa? (b) Asɛm bɛn na ɛbɛto Satan, na adɛn nti na ɛsɛ sɛ wei hyɛ wo nkuran ma wokɔ so ko tia no?\n17 Ahantan anaa ahohoahoa, adedodowpɛ, ne aguamammɔ yɛ Satan mfidie no mu mmiɛnsa pɛ. Bebree wɔ hɔ. Ebi ne sɛ, Kristofo binom abusuafo sɔre tia wɔn, na ebinom nso sukuufo serew wɔn. Afoforo nso te aman bi mu a aban no mpɛ sɛ wɔka asɛmpa no. Sɛ yɛhyia biribi a ɛte saa a, ɛrenyɛ yɛn nwonwa. Yesu ankasa bɔɔ yɛn kɔkɔ sɛ: “Me din nti nnipa nyinaa bɛtan mo; na deɛ ɔbɛgyina mu akɔsi awieeɛ no, ɔno na wɔbɛgye no nkwa.”—Mateo 10:22.\nWɔbɛsɛe Satan (Hwɛ nkyekyɛm 18)\n18 Yɛbɛyɛ dɛn ne Satan ako adi ne so nkonim? Yesu kaa sɛ: “Sɛ monya boasetɔ a, mobɛnya mo kra.” (Luka 21:19) Nnipa bɛtumi ahaw yɛn deɛ, nanso biribiara wɔ n’awiei. Sɛ yɛamma kwan a, obiara ntumi nsɛe yɛne Onyankopɔn adamfofa. (Romafoɔ 8:38, 39) Sɛ Yehowa asomfo anokwafo bi wu mpo a, ɛno nkyerɛ sɛ Satan adi nkonim. Yehowa bɛnyane wɔn. (Yohane 5:28, 29) Satan awiei bɛba ɔkwan biara so. Sɛ wɔsɛe wiase bɔne yi a, wɔbɛto Satan ato amena donkodonko mu mfe 1,000. (Adiyisɛm 20:1-3) Sɛ Kristo mfirihyia apem nniso no ba awiei a, “wɔbɛsane Satan afiri n’afiase,” na ɔbɛsan abɔ mmɔden bio sɛ ɔbɛdaadaa adesamma a wɔayɛ pɛ no. Ɛno akyi no, wɔbɛsɛe no. (Adiyisɛm 20:7-10) Ɛwom sɛ Ɔbonsam nni anidaso biara, nanso yɛn deɛ yɛwɔ bi! Kɔ so ko tia Satan, na ma wo gyidi nkɔ so nyɛ den. Wobɛtumi ne Satan ako adi ne so nkonim!\nAdedodowpɛ: Obi a n’adwene yɛ no sɛ sika ho hia sen ɔne Yehowa adamfofa


1 Corinthians 10 NIVUK - Korintofo I 10 NA-TWI | Biblica América Latina\n1 Corinthians 10 NIVUK - Korintofo I 10 NA-TWI\n1For I do not want you to be ignorant of the fact, brothers and sisters, that our ancestors were all under the cloud and that they all passed through the sea. 2 They were all baptised into Moses in the cloud and in the sea. 3 They all ate the same spiritual food 4 and drank the same spiritual drink; for they drank from the spiritual rock that accompanied them, and that rock was Christ. 5 Nevertheless, God was not pleased with most of them; their bodies were scattered in the wilderness.\nNIVUK : 1 Corinthians 10\nKorintofo I 10\nAhoni ho kɔkɔbɔ\n1Anuanom, mepɛ sɛ metwe mo adwene ba nsɛm a ɛtoo yɛn nenanom a wodii Mose akyi no so. Omununkum bɔɔ wɔn nyinaa ho ban maa wɔn nyinaa faa Po Kɔkɔɔ no mu asomdwoe mu. 2 Omununkum no ne po no mu, wɔbɔɔ wɔn nyinaa asu sɛ Mose akyidifo.\n3 Wɔn nyinaa dii honhom mu abodoo 4 na wɔnom honhom mu bobesa. Wɔnom honhom botan a na ɔne wɔn nam no mu nsu; na saa ɔbotan no yɛ Kristo no ankasa. 5 Eyinom nyinaa akyi no, na Onyankopɔn ani nsɔ wɔn mu pii, enti na wɔn amu guguu basaa wɔ sare no so hɔ no.\n6 Mprempren, eyinom nyinaa yɛ nhwɛso ma yɛn na ɛbɔ yɛn kɔkɔ nso sɛ, ɛnsɛ sɛ yɛpɛ bɔne sɛnea wɔyɛe no, 7 ɛnna ɛnsɛ sɛ yɛsom ahoni sɛnea wɔn mu bi yɛe no. Sɛnea Kyerɛwsɛm no ka se, “Nnipa no tenaa ase, didi, nomee na wɔsɔre sawee.”\n8 Ɛnsɛ sɛ yɛbɔ aguaman sɛnea wɔn mu bi yɛe no na da koro wɔn mu ɔpeduonu abiɛsa wuwui no. 9 Ɛnsɛ sɛ yɛsɔ Awurade hwɛ sɛnea wɔn mu bi yɛe no maa awɔ kekaa wɔn kunkum wɔn no. 10 Ɛnsɛ sɛ munwiinwii sɛnea wɔn mu bi yɛe maa ɔsɛe bɔfo sɛee wɔn no.\n11 Eyinom nyinaa baa wɔn so de yɛɛ nhwɛso maa afoforo. Na wɔkyerɛw guu hɔ sɛ kɔkɔbɔ maa yɛn. Efisɛ, yɛte hɔ sɛ ɛrenkyɛ na bere no aba awiei.\n12 Obiara a odwen sɛ ogyina hɔ no, ɔnhwɛ yiye na wanhwe ase. 13 Sɔhwɛ biara a aba w’akwan mu no, yɛ nea ɛba nnipa akwan mu. Esiane sɛ Onyankopɔn di ne bɔhyɛ so nti, ɔremma ho kwan mma sɔhwɛ a ɛboro w’ahoɔden so nto wo. Sɛ sɔhwɛ ba wo so a, ɔbɛma wo ahoɔden ama woatumi agyina ano, na woanya ho nyansa nso.\n14 Enti me nnamfo pa, montwe mo ho mfi ahonisom ho.\nMorentumi nhwɛ afanu no\n15 Mekasa kyerɛ mo sɛ anyansafo. Asɛm a meka no mummua mfa. 16 Sɛ yɛrenom kuruwa no ano na yebisa Awurade nkyɛn nhyira a, Kristo mogya nhyira no renka wɔn a wɔnom kuruwa no ano nyinaa bi anaa? Abodoo a yebubu mu no nso, sɛ yedi a, ɛnyɛ Kristo nipadua na yɛkyekyɛ di? 17 Esiane sɛ abodoo no yɛ baako na yɛn a yedi no dɔɔso wɔ honam koro mu nti, yɛn nyinaa yɛ nnipa baako. 18 Monhwɛ Helafo: Wɔn a wodi afɔrebɔde no di afɔrebɔde a wɔde abɔ Onyankopɔn afɔre no?\n19 Mibisa se, afɔrebɔde a wɔde ama ohoni no yɛ biribi anaa ohoni no na ɔyɛ biribi? 20 Dabi, asɛm a mereka ne sɛ, nea wɔde abɔ afɔre wɔ ɔbosonsomni afɔremuka so no, wɔde ama ahohommɔne na ɛnyɛ Onyankopɔn. Mɛmpɛ sɛ mode mo ho bɛhyɛnhyɛn ahohommɔne. 21 Morentumi nnom Awurade kuruwa ano na monsan nnom ahohommɔne kuruwa ano. Saa ara na morentumi nnidi wɔ Awurade pon so na monsan nnidi wɔ ahohommɔne pon nso so.\n22 Anaa mopɛ sɛ yɛma Awurade twe ninkunu? Yegye di sɛ yɛyɛ den sen no anaa?\n23 Wɔka se, “Wɔama yɛn ho kwan sɛ yɛnyɛ biribiara a yɛpɛ.” Nanso ɛnyɛ biribiara na eye. “Wɔama yɛn ho kwan sɛ yɛnyɛ biribiara.” Nanso ɛnyɛ biribiara na etumi boa yɛn. 24 Ɛnsɛ sɛ obiara pɛ ne nko ne yiyedi na mmom ɛsɛ sɛ ɔhwehwɛ afoforo nso yiyedi.\n25 Adwenemdahɔ nti mutumi tɔ biribiara a wɔtɔn wɔ gua so di a mummisa ho asɛm biara. 26 Efisɛ, Kyerɛwsɛm no ka se, “Asase ne nneɛma a ɛwɔ so nyinaa yɛ Awurade de.”\n27 Obi a ɔnyɛ gyidini frɛ wo adidi na woyɛ w’adwene sɛ wobɛkɔ a, adwenemdahɔ nti, aduan a ɔde bɛma wo biara di a wummisa ho asɛm biara. 28 Nanso sɛ obi ka kyerɛ wo se, “Wɔde saa aduan yi maa ahoni” a, esiane nea ɔbɔɔ wo saa amanneɛ ne adwenemdahɔ nti, nni saa aduan no. 29 Ɛno nyɛ w’adwene na ɛyɛ onipa a ɔbɔɔ wo saa amanneɛ no adwene. Obi bebisa se, “Adɛn nti na obi adwene siw m’ahofadi ho kwan? 30 Sɛ meda Awurade ase wɔ m’aduan ho a, adɛn nti na aduan a mada ho ase no obi ka ho asɛm?”\n31 Biribiara a mobɛyɛ no, sɛ moredidi o, sɛ monom o, monyɛ mfa nhyɛ Onyankopɔn anuonyam. 32 Monnyɛ biribiara mmfa nnhaw Yudafo anaa Amanamanmufo anaa Onyankopɔn asafo. 33 Monyɛ sɛnea meyɛ no. Mema obiara ani gye nea meyɛ ho a minnwen mankasa me yiyedi ho na mmom, midwen yɛn nyinaa yiyedi ho sɛnea ɛbɛyɛ a wobegye wɔn nkwa.\nNA-TWI : Korintofo I 10


Omni Nwoma No\n1 Hwɛ, ɔbaa dɛ emi, Omni, m’egya, Jarom, hyɛɛ me dɛ menkyerɛw biribi wɔ mprɛtse yinom do ama hɛn ebusuasantsen eetsim—\n2 Dɛm ntsi, mepɛ dɛ hom hu dɛ maber do no, medze nkrantsee kõo pii dze gyee mo nkorɔfo Nephifo no, fii hɔn atamfo, Lamanfo no nsa. Mbom hwɛ, emi mara dze, meyɛ omumuyɛnyi, na menndzi Ewuradze ne nhyehyɛɛ nye ne mbrasɛm do dɛ mbrɛ ɔsɛ dɛ meyɛ.\n3 Na ɔbaa dɛ mfe ahaebien eduosuon esia botwaa mu kɔree, na yenyaa asomdwee mber pii; na yɛkõo enyiberdo na yɛkãa bɔgya guu mber pii. Nyew, ne sin ara nye dɛ, mfe ahaebien eduowɔtwe ebien botwaa mu kɔree, na medze mprɛtse yinom siei dɛ mbrɛ m’egyanom hɔn ambrasɛm no se; na medanee maa me babanyin Amaron. Na emidze mewie medze kyerɛw.\n4 Na afei emi, Amaron, merekyerɛw biribi kakra a ɔsɛ dɛ mekyerɛw, wɔ m’egya no nwoma yi mu.\n5 Hwɛ, ɔbaa dɛ mfe ahaebiasa eduonu botwaa mu kɔree, na Nephifo no mu dodow a wɔyɛ emumuyɛdze kɛse no awɔsɛɛ hɔn.\n6 Na Ewuradze remma kwan ma ɔmmba no dɛ woeyi hɔn efi Jerusalem asaase do ekyir no, na wɔagye hɔn efi hɔn atamfo nsamu na ɔahwɛ hɔn do, nyew, ɔremma kwan mma wɔnnsesã ne nsɛm no, dza ɔkãa kyerɛɛ hɛn egyanom dɛ: Mbertsentsen biara a hom bɔpow dɛ hom bedzi me mbrasɛm do no hom nnkɛyɛ prɔmprɔm wɔ asaase no do.\n7 Dɛm ntsi, Ewuradze dze atsɛmbu a ɔyɛ dzen baa hɔn do dze, naaso, ɔamma kwan ma atseneneefo no annhera; mbom ɔgyee hɔn fii hɔn atamfo nsamu.\n8 Na ɔbaa dɛ medze mprɛtse no hyɛɛ mo nuabanyin Chemish nsa.\n9 Afei emi, Chemish, merekyerɛw ndzɛmba kakra ara wɔ mo nuabanyin no nwoma kor yi ara mu; na hwɛ, muhun dza ɔkyerɛɛw no ekyir yi, dɛ ɔdze noara ne nsa kyerɛwee; na ɔkyerɛɛw no dɛm da noara a ɔdze maa me no. Na dɛm na yɛdze nkyerɛwee no siei, dɛ mbrɛ hɛn egyanom hɔn mbrasɛm no kyerɛ. Na medze me nsɛm aba ewiei.\n10 Hwɛ, emi, Abinadom, meyɛ Chemish ne babanyin. Hwɛ, ɔbaa dɛ muhun akõkoekõ na wentwiwentwi pii wɔ mo nkorɔfo Nephifo na Lamanfo mu; na emi, medze mankasa me nkrantsee kum Lamanfo no mu pii dɛ me dze regye mo nuanom.\n11 Na hwɛ, nkorɔfo yi hɔn ho nsɛm no woekrukye no wɔ mprɛtse a ahemfo no dze esie no do, dɛ mbrɛ ebusuasantsen no tse, na minnyim nyikyerɛ biara kã dza wɔakyerɛw no ho, na minnyim nkɔnhyɛ biara so; dɛm ntsi, dza wɔakyerɛw no ara dɔɔ sõ. Medze me nsɛm aba ewiei.\n12 Hwɛ, emi nye Amaleki, Abinadom ne babanyin. Hwɛ, mebɛkã biribi a ɔfa Mosiah ho akyerɛ hom, nyia wɔhyɛɛ no hen wɔ Zarahemla asaase do no; na hwɛ, ɔno na Ewuradze bɔɔ no kɔkɔ dɛ otwar dɛ oguan fi Nephi aasaase do, na dodowara so a wobetsie Ewuradze ne ndze no bmfi asaase no do nye no nkɔ sar no do—\n13 Na ɔbaa dɛ ɔyɛɛ no dɛ mbrɛ Ewuradze hyɛe no ara. Na wofii asaase no do kɔr sar no do, dodow biara a wotsiee Ewuradze ne ndze no, na nsɛmpakã nye nkɔnhyɛ pii na wɔdze koraa hɔn do. Na wɔkɔr do dze Nyame n’asɛm kaakaa hɔn; na no tum abasa na ɔwowaa hɔn wɔ sar no do kesi dɛ wɔbaa asaase a wɔfrɛ no Zarahemla asaase no do.\n14 Na wokopuee nkorɔfo bi a wɔfrɛ hɔn aZarahemlafo do. Afei, Zarahemlafo no dzii dɛw kɛse; na bio, Zarahemlafo nyaa enyigye mbordo, osiandɛ Ewuradze ama Mosiah no nkorɔfo dze bayewa mprɛtse no a Jewfo hɔn kyerɛwsɛm wɔ do no aba.\n15 Hwɛ, ɔbaa dɛ Mosiah kohun dɛ aZarahemlafo no fii Jerusalem wɔ aber a wɔfaa bZedekiah, Judahhen no ndɔmmum mu kɔr Babylon no.\n16 Na wotuu hɔn kwan wɔ sar no do, na Ewuradze ne nsa na ɔdze hɔn twaa esu akɛse no, dze hɔn baa asaase a Mosiah kopuee do no do; na hɔ ara na wɔatsena fitsi dɛm aber no.\n17 Na aber a Mosiah kopuee hɔn do no, nna wɔadɔr dodow. Naaso, nna woedzi akõkoekõ na woehyia wentwiwentwi a ɔyɛ dzen pii, na wɔatotɔ wɔ nkrantsee ano so pii fi ber to ber; na hɔn kasaa asɛɛ; na wɔammfa akyerɛwsɛm biara annkã hɔnho ammba; na wɔpoow dɛ wɔbɛgye edzi dɛ hɔn Bɔadze no tse ase; na Mosiah, anaadɛ, Mosiah no nkorɔfo no anntse hɔn kasaa.\n18 Mbom ɔbaa dɛ Mosiah hwɛe ma wɔkyerɛkyerɛɛ hɔn ɔnoara ne kasaa. Na ɔbaa dɛ aber a wɔkyerɛkyerɛɛ hɔn Mosiah ne kasaa no ekyir no, Zarahemla bobɔɔ n’egyanom hɔn ebusuasantsen no edzin, dɛ mbrɛ obotum akaakaa; na wɔkyerɛwee, na mbom onnyi dɛm mprɛtse yinom do.\n19 Na ɔbaa dɛ Zarahemla no nkorɔfo no nye Mosiah no nkorɔfo no abɔɔ mu; na woyii bMosiah dɛ ɔmbɛyɛ hɔn hen.\n20 Na ɔbaa dɛ Mosiah n’aber do no wɔdze ɔbo kɛse bi brɛɛ no a woekrukye nsɛm bi wɔ do; na ɔnam Nyame n’akyɛdze na no tum do akyerɛɛ nkrukyee no ase.\n21 Na wɔkãa aCoriantumr bi ho asɛm, na mbrɛ wosii kunkum no nkorɔfo no. Na Zarahemla no nkorɔfo na wokopuee Coriantumr do; na ɔnye hɔn tsenaa hɔ bɛyɛ abosoom akron ntamu.\n22 Ɔkãa n’egyanom so ho nsɛm kakra. Na n’awofo fi aabantsentsen no mu bae, wɔ aber a Ewuradze btotõo dɔm no hɔn kasaa no; na Ewuradze n’atsɛmbu dzendzen no a ɔyɛ pɛrpɛr no baa hɔn do; na hɔn cmbiew petsee asaase a ɔwɔ etsifi no ho no do.\n23 Hwɛ, emi, Amaleki, wɔwoo me wɔ Mosiah n’aber do; na matsena ase akɛpem no wu da; na aBenjamin, ne babanyin no, na odzii n’adze.\n24 Na hwɛ, muhun ɔhen Benjamin ne nda mu akõkoekõ, na bɔgya pii na wokyii wɔ Nephifo na Lamanfo mu. Mbom hwɛ, Nephifo no nsa daa hɔn do; nyew, araa ma ɔhen Benjamin yii hɔn edzi fii Zarahemla asaase do.\n25 Na ɔbaa dɛ mehyɛɛ ase dɛ mereyɛ akɔdaa a nna minnyi aba, na minyim dɛ ɔhen aBenjamin yɛ nyimpa a odzi pɛrpɛr wɔ Ewuradze enyim, dɛm ntsi, bmedze mprɛtse yinom bɛma no, dze etu dɔm no nyinara fo dɛ wɔmbra Nyankopɔn, Israel Krɔnkrɔnnyi no nkyɛn, na wɔngye nkɔnhyɛ, nye nyikyerɛ, na sor abɔfo hɔn som, nye kasa horow akyɛdze na kasa nkyerɛ ase akyɛdze, na adze nyinara a coye no ndzi; na biribiara nnyi hɔ a oye gyedɛ ofi Ewuradze nkyɛn; na dza ɔyɛ bɔn no fi abɔnsam.\n26 Na afei, mo nuanom adɔfo, mepɛ dɛ hom aba Christ nkyɛn, nyia ɔyɛ Israel Krɔnkrɔnnyi no, na hom mbɛfa no nkwagye na ɔpon tum no bi, Nyew, hom mbra ne nkyɛn, na hom bmfa hom akra nyinara cmbɔ afɔr mma no, na hom nkɔ do wɔ dakɔnkye nye mpaabɔ mu, na hom ntsim nkodu ewiei; na dɛ Ewuradze tse ase yi wɔbɛgye hom nkwa.\n27 Na afei mebɛkã hom asɛm bi a ɔfa nkorɔfo bi a wɔkɔr sar no do ama wɔasan akɔ Nephi asaase do no ho; na pii na wɔpɛɛ dɛ wɔbɛfa hɔn egyapadze asaase no.\n28 Dɛm ntsi, wɔkɔr sar no do. Na hɔn ɔkandzifo no yɛ nyimpa a ɔyɛ dzen na ɔsõ, na ɔyɛ nkɔnkyenyi ntsi, ɔdze wentwiwentwi baa hɔn ntamu; na awokunkum hɔn nyinara, ma ɔkaa eduonum pɛr wɔ sar no do, na wɔsaan bio kɔr Zarahemla asaase do.\n29 Na ɔbaa dɛ wɔfaa binom so, na wotuu hɔn kwan no bio kɔr sar no do.\n30 Na emi, Amaleki, mowɔ onuabanyin bi a ɔnye hɔn kɔree; na ofitsi dɛm aber no menntsee biribiara a ɔfa hɔnho bio. Na aka kakra ma makɔ me nda mu; na amprɛtse yinom so ayɛ mã ntsi medze me kasaa aba ewiei.\nMosiah 8:13–19. KK Adzehunyi.\nEther 12:1. KK Coriantumr.\nGen. 11:6–9; Mosiah 28:17; Ether 1:33.\nM ne N 1:3.\nM ne N 1:17–18; Mosiah 29:13.\nM ne N 1:10.\nAlma 5:40; Ether 4:12; Moro. 7:15–17.\nKK Akɔnkye, Kye Kɔm.


Bible Mu Nsɛm Sika Nantwi Ba No - Yehowa Adansefo Intanɛt Dwumadibea\nAO! AO! Dɛn na nkurɔfo no reyɛ yi? Wɔrebɔ nantwi ba mpae! Dɛn nti na wɔreyɛ eyi?\nBere a Mose kɔkyɛe wɔ bepɔw no so no, nkurɔfo no kae sɛ: ‘Yennim nea ayɛ Mose. Enti momma yɛnyɛ onyame a obedi yɛn anim afi asase yi so.’\nMose nua Aaron kae sɛ: ‘Eye. Munyiyi mo sika asomkaa mmrɛ me.’ Bere a nkurɔfo no yɛɛ saa no, Aaron nanee ne nyinaa na ɔde yɛɛ sika nantwi ba. Na nkurɔfo no kae sɛ: ‘Yɛn Nyankopɔn a oyii yɛn fii Misraim no ni!’ Afei Israelfo no gyee wɔn ani kɛse, na wɔsom sika nantwi ba no.\nBere a Yehowa huu eyi no, ne bo fuwii. Enti ɔka kyerɛɛ Mose sɛ: ‘Sian kɔ ntɛm. Nkurɔfo no reyɛ bɔne kɛse. Wɔn werɛ afi me mmara na wɔrekotow sika nantwi ba.’\nMose kaa ne ho sian fii bepɔw no so. Na bere a ɔbɛn hɔ no, nea ohui ni. Nkurɔfo no reto dwom na wɔresaw twa sika nantwi ba no ho hyia! Mose bo fuwii araa ma ɔtow abopon abien a mmara no wɔ so no guu fam, ma ebubui pasaa. Afei ɔfaa nantwi ba honi a wɔde sika agu no nanee. Na ɔyam no muhumuhu.\nNkurɔfo no ayɛ bɔne kɛse. Enti Mose ka kyerɛɛ mmarima no binom sɛ wɔmfa wɔn nkrante. Mose kae sɛ: ‘Ɛsɛ sɛ nnipa bɔne a wɔsom nantwi ba honi a wɔde sika ayɛ no wu.’ Enti mmarima no kunkum nnipa 3,000! So eyi nkyerɛ sɛ ɛsɛ sɛ yɛhwɛ yiye na yɛsom Yehowa nkutoo, a yɛnsom bosom biara anaa?\nSɛ wohwɛ mfonini no a, dɛn na nkurɔfo no reyɛ, na adɛn nti na wɔreyɛ saa?\nAdɛn nti na Yehowa bo fuwii, na bere a Mose behuu nea nkurɔfo no reyɛ no, dɛn na ɔyɛe?\nMose ka kyerɛɛ mmarima no binom sɛ wɔnyɛ dɛn?\nAsuade bɛn na ɛsɛ sɛ yenya fi asɛm yi mu?\nKenkan Exodus 32:1-35.\nƆkwan bɛn so na saa asɛm yi ma yehu sɛnea Yehowa te nka bere a yɛde atoro som fra nokware som no? (Ex. 32:4-6, 10; 1 Kor. 10:7, 11)\nSɛ Kristofo repɛ biribi agye wɔn ani, te sɛ ebia nnwonto ne asaw a, ahwɛyiye bɛn na ɛsɛ sɛ wɔyɛ? (Ex. 32:18, 19; Efe. 5:15, 16; 1 Yoh. 2:15-17)\nNhwɛso fɛfɛ bɛn na Lewifo no de gyaw yɛn bere a wogyinaa pintinn yɛɛ adetrenee no? (Ex. 32:25-28; Dw. 18:25)


Yehowa wɔ Ayamhyehye Ma Ne Nkurɔfo | Bɛn Yehowa\n‘Yɛn Nyankopɔn Ayamhyehye’\n1, 2. (a) Ɔkwan bɛn so na ɛna yɛ ne ba su ho biribi? (b) Nkate bɛn na emu yɛ den sen ɛna ayamhyehye mpo?\nABOFRA bi su anadwo dasu mu. Ne na sɔre ntɛm ara. Ɔnna hatee sɛnea ɔyɛ daa no—efi bere a ɔwoo ne ba no. Wasua sɛ obehu nea abofra no su biara kyerɛ. Enti, mpɛn pii na otumi hu sɛ ebia akokoaa no su no hwehwɛ sɛ ɔma no aduan, ɔka no fam ne ho, anaasɛ ɔyɛ biribi foforo ma no. Nanso, ɛmfa ho dekode a enti abofra no su no, ɛna no yɛ ho biribi. Ɔdɔ a ɔwɔ ma abofra no mma ontumi mmu n’ani ngu n’ahiade so.\n2 Ayamhyehye a ɛna wɔ ma ne yafumma no ka tema a ɛsen biara a adesamma nim no ho. Nanso, nkate bi wɔ hɔ a emu yɛ den sen biara—yɛn Nyankopɔn, Yehowa, ayamhyehye. Su a ɔdɔ wom yi ho a yebesusuw no betumi aboa yɛn ma yɛabɛn Yehowa kɛse. Ɛnde, ma yensusuw dekode a ayamhyehye yɛ ne sɛnea yɛn Nyankopɔn da no adi no ho nhwɛ.\nDɛn Ne Ayamhyehye?\n3. Hebri adeyɛ asɛm a wɔkyerɛɛ ase “hu mmɔbɔ” anaa “nya ayamhyehye” no kyerɛ dɛn?\n3 Wɔ Bible mu no, ayamhyehye ne mmɔborohunu wɔ abusuabɔ a emu yɛ den. Hebri ne Hela nsɛmfua dodow bi twe adwene si ayamhyehye so. Sɛ nhwɛso no, susuw Hebri adeyɛ asɛm ra·chamʹ, a wɔtaa kyerɛ ase “hu mmɔbɔ” anaa “nya ayamhyehye” no ho hwɛ. Nhoma bi kyerɛkyerɛ mu sɛ adeyɛ asɛm ra·chamʹ “kyerɛ ayamhyehye a emu yɛ den te sɛ nea yenya bere a yehu wɔn a yɛdɔ wɔn paa anaa wɔn a wohia yɛn mmoa mmerɛwyɛ anaa wɔn amanehunu no.” Hebri asɛm yi a Yehowa de ka n’ankasa ho asɛm no ne asɛmfua a egyina hɔ ma “awotwaa” wɔ abusuabɔ, na ebetumi akyerɛ “ɛna ayamhyehye.” *—Exodus 33:19; Yeremia 33:26.\n“So ɔbea werɛ befi . . ne yafumma?”\n4, 5. Ɔkwan bɛn so na Bible de nkate a ɛna wɔ ma ne ba di dwuma de kyerɛkyerɛ yɛn Yehowa ayamhyehye ho ade?\n4 Bible de atenka a ɛna wɔ ma ne ba di dwuma de kyerɛ yɛn sɛnea Yehowa ayamhyehye te. Yɛkenkan wɔ Yesaia 49:15 sɛ: “So ɔbea werɛ befi ne ba akokoaa, na ne yam renhyehye [ra·chamʹ] no ne yafumma ho? Sɛ eyinom werɛ befi po a, me de, me werɛ remfi wo.” Saa asɛm a ɛka koma no kyerɛ ayamhyehye kɛse a Yehowa wɔ ma ne nkurɔfo no. Ɔkwan bɛn so?\n5 Ɛyɛ den sɛ wubesusuw sɛ ɛna bi werɛ befi sɛ ɔbɛma ne ba kumaa aduan na wahwɛ no. Anyɛ yiye koraa no, akokoaa ntumi nyɛ ne ho hwee; akokoaa hia sɛ ne na bɛhwɛ no na wadɔ no anadwo ne awia nyinaa. Nanso, ɛyɛ yaw sɛ yɛte sɛ ɛnanom pii bu wɔn ani gu wɔn mma so, titiriw wɔ saa “mmere a emu yɛ den” a nnipa ‘nni dɔ’ yi mu. (2 Timoteo 3:1, 3) Nanso, Yehowa ka sɛ: “Me de, me werɛ remfi wo.” Ayamhyehye a Yehowa wɔ ma n’asomfo no yɛ nea enni huammɔ da. Emu yɛ den koraa sen atenka biara a nnipa betumi anya—ayamhyehye a ɛna bi nya ma ne ba akokoaa no. Ɛnyɛ nwonwa sɛ sɛnkyerɛwfo bi kaa Yesaia 49:15 ho asɛm sɛ: “Sɛ ɛnyɛ eyi ne Onyankopɔn dɔ a ɛsen biara wɔ Apam Dedaw no mu a, ɛyɛ nea ɛsen biara no mu biako.”\n6. Ɔkwan bɛn so na nnipa a wɔnyɛ pɛ pii abu ayamhyehye, nanso dɛn ho awerɛhyem na Yehowa ma yenya?\n6 So ayamhyehye yɛ mmerɛwyɛ ho sɛnkyerɛnne? Nnipa a wɔnyɛ pɛ pii kura adwene a ɛte saa. Sɛ nhwɛso no, Romani nyansapɛfo Seneca, a ɔtraa ase Yesu bere so a na ɔyɛ nhomanimfo wɔ Roma no kyerɛkyerɛe sɛ “tema yɛ adwenem mmerɛwyɛ.” Na Seneca yɛ obi a ɔkamfo Stoafo nkyerɛkyerɛ, nyansapɛ a esi kommyɛ a tema nnim so dua kyerɛ. Seneca kae sɛ, onyansafo betumi aboa wɔn a wɔwɔ ahohia mu, nanso ɛnsɛ sɛ onya tema ma wɔn efisɛ nkate a ɛte saa remma onnya abotɔyam. Ahopɛ adwene a ɛte saa mma wonnya ayamhyehye mma obiara. Nanso, Yehowa nte saa koraa! Yehowa ma yɛn awerɛhyem wɔ N’asɛm mu sɛ ‘n’ayamye dɔɔso, na ɔwɔ ayamhyehye.’ (Yakobo 5:11, NW ase hɔ asɛm) Sɛnea yebehu no, ayamhyehye nyɛ mmerɛwyɛ na mmom ɛyɛ su a ɛkyerɛ denyɛ, na ɛho hia. Te sɛ ɔwofo a ɔwɔ ɔdɔ no, ma yɛnhwɛ sɛnea Yehowa da no adi.\nBere a Yehowa Daa Ayamhyehye Adi Kyerɛɛ Ɔman Bi\n7, 8. Ɔkwan bɛn so na Israelfo huu amane wɔ tete Misraim, na ɔkwan bɛn so na Yehowa yɛɛ wɔn amanehunu no ho biribi?\n7 Yehowa ayamhyehye da adi pefee wɔ sɛnea ɔne Israel man dii no mu. Eduu afeha a ɛto so 16 A.Y.B. mu no, na Israelfo ɔpepem pii yɛ nkoa wɔ Misraim, baabi a na wɔhyɛ wɔn so denneennen. Misrifo no ‘maa wɔn asetra fonoo wɔn wɔ dɔte ne ntayaa ho adwuma a ɛyɛ den ne afum adwumayɛ ahorow nyinaa, ne nnwuma horow nyinaa mu nyadi yayaw a wɔde dii wɔn mu.’ (Exodus 1:11, 14) Israelfo no su frɛɛ Yehowa hwehwɛɛ mmoa wɔ wɔn ahohia mu. Ɔkwan bɛn so na Onyankopɔn a ɔwɔ ayamhyehye no yɛɛ n’ade wɔ ho?\n8 Ɛkaa Yehowa koma. Ɔkae sɛ: “Ohu na mahu me man a ɛwɔ Misraim no amanehunu, na wɔn su a wɔn so ahwɛfo nti wosu frɛ no, mate, na mahu wɔn amanehunu.” (Exodus 3:7) Ná Yehowa ntumi nhwɛ ne nkurɔfo amanehunu anaa ontie wɔn sufrɛ a ne yam nhyehye no wɔn ho. Sɛnea yehui wɔ nhoma yi Ti 24 no, Yehowa yɛ Onyankopɔn a ɔwɔ tema. Na tema—hu a obi tumi hu afoforo yaw—ne ayamhyehye wɔ abusuabɔ. Nanso, Yehowa ante nka amma ne nkurɔfo kɛkɛ; ɛkaa no ma ɔyɛɛ ade maa wɔn. Yesaia 63:9 ka sɛ: ‘Ne dɔ ne n’ayamhyehye mu na ogyee wɔn.’ Yehowa de “nsa a ɛyɛ den” na egyee Israelfo fii Misraim. (Deuteronomium 4:34) Ɛno akyi no, ɔnam anwonwakwan so maa wɔn aduan gyee wɔn kɔɔ wɔn ankasa asase a ɛsow aba so.\n9, 10. (a) Bere a Israelfo kɔtraa Bɔhyɛ Asase no so akyi no, dɛn nti na Yehowa gyee wɔn mpɛn pii? (b) Wɔ Yefta bere so no, nhyɛso bɛn ase na Yehowa gyee Israelfo no fii, na dɛn na ɛkaa no ma ɔyɛɛ saa?\n9 Yehowa ayamhyehye no anso hɔ ara. Bere a Israelfo kɔtraa Bɔhyɛ Asase no so no, mpɛn pii na wɔanni nokware na ɛma wohuu amane. Nanso, na nkurɔfo no adwene ba wɔn ho so na wosu frɛ Yehowa. Na ogyee wɔn mpɛn pii. Dɛn ntia? “Efisɛ ne yam hyehyee no maa ne man.”—2 Beresosɛm 36:15; Atemmufo 2:11-16.\n10 Susuw nea esii Yefta bere so no ho hwɛ. Esiane sɛ na Israelfo no akɔsom abosom nti, Yehowa maa Amonfo hyɛɛ wɔn so mfirihyia 18. Awiei koraa no, Israelfo no nuu wɔn ho. Bible ka sɛ: “Woyiyii anyame ananafo no fii wɔn mu, na wɔsom [Yehowa, NW]; na Israel amanehunu no yɛɛ ne kra ahometew.” * (Atemmufo 10:6-16) Bere a Yehowa nkurɔfo daa nokware ahonu adi no, na ontumi nhwɛ mma wonhu amane. Enti Onyankopɔn a ɔwɔ ayamhyehye no maa Yefta tumi ma ogyee Israelfo no fii wɔn atamfo nsam.—Atemmufo 11:30-33.\n11. Ayamhyehye ho asuade bɛn na yenya fi sɛnea Yehowa ne Israelfo dii no mu?\n11 Sɛnea Yehowa ne Israel man no dii no kyerɛ yɛn dɛn wɔ ayamhyehye ho? Ade biako ne sɛ, yehu sɛ ɛnyɛ tema kɛkɛ na onyae wɔ nkurɔfo no amanehunu no ho. Kae ɛna a ayamhyehye ka no ma ɔhwɛ ne ba a ɔresu nhwɛso no. Saa ara na Yehowa mmu n’ani ngu ne nkurɔfo sufrɛ so. Ayamhyehye a ɔwɔ no ka no ma ogye wɔn fi wɔn amanehunu mu. Afei nso, sɛnea Yehowa ne Israelfo no dii no kyerɛ yɛn sɛ ayamhyehye nyɛ mmerɛwyɛ ɔkwan biara so, efisɛ saa su pa yi kaa no ma ɔyɛɛ ade ntɛm so maa ne nkurɔfo. So Yehowa asomfo sɛ́ kuw no nkutoo na onya ayamhyehye ma wɔn?\nAyamhyehye a Yehowa Wɔ Ma Ankorankoro\n12. Ɔkwan bɛn so na Mmara no daa ayamhyehye a Yehowa wɔ ma ankorankoro no adi?\n12 Mmara a Onyankopɔn de maa Israel man no daa ayamhyehye a ɔwɔ ma ankorankoro no adi. Sɛ nhwɛso no, susuw sɛnea odwen ahiafo ho no ho hwɛ. Na Yehowa nim sɛ nneɛma a wɔnhwɛ kwan betumi asisi na ama Israelni bi adi hia. Ɔkwan bɛn so na na ɛsɛ sɛ wɔne ahiafo di? Yehowa hyɛɛ Israelfo denneennen sɛ: “Mpirim wo koma, na mmua wo nsa ano nhyɛ wo nua hiani. Yi wo yam ma no, na mma ɛnnyɛ wo koma ahi sɛ wobɛma no; na saa ade yi nti [Yehowa, NW] wo Nyankopɔn behyira wo, wo nnwuma nyinaa . . . mu.” (Deuteronomium 15:7, 10) Yehowa kɔɔ so hyɛe sɛ Israelfo no nntwa wɔn mfuw ano nnɔbae nyinaa nnwie anaasɛ wɔnnsesaw biribiara a ɛbɛka akyi no. Ná wogyaw mpɛpɛw a ɛte saa no ma ahiafo. (Leviticus 23:22; Rut 2:2-7) Bere a ɔman no dii mmara yi a ɛma wohu ahiafo a wɔwɔ Israel mmɔbɔ so no, wɔn a na ade ahia wɔn wɔ wɔn mu no ansrɛsrɛ aduan. So na ɛnyɛ Yehowa ayamhyehye a wɔda no adi?\n13, 14. (a) Ɔkwan bɛn so na Dawid nsɛm no ma yenya awerɛhyem sɛ Yehowa dwen yɛn ho kɛse sɛ ankorankoro? (b) Ɔkwan bɛn so na yebetumi ayɛ mfatoho de akyerɛ sɛ Yehowa bɛn wɔn a wɔn “koma abubu” anaa wɔn “honhom apɛtɛw” no?\n13 Ɛnnɛ nso, yɛn Nyankopɔn a ɔwɔ dɔ no dwen yɛn ho kɛse sɛ ankorankoro. Yebetumi anya ahotoso sɛ ohu amanehunu biara a ebia yɛrefa mu no yiye. Odwontofo Dawid kyerɛwee sɛ: “[Yehowa, NW] ani wɔ treneefo so, na n’aso tie wɔn sufrɛ. [Yehowa, NW] bɛn wɔn a wɔn koma abubu, na ogye wɔn a wɔn honhom apɛtɛw.” (Dwom 34:15, 18) Ɛdefa wɔn a saa nsɛm yi fa wɔn ho no ho no, Bible ho sɛnkyerɛwfo bi ka sɛ: “Wɔyɛ wɔn a wɔn koma abubu na wɔanu wɔn ho, kyerɛ sɛ, wɔyɛ wɔn a esiane bɔne nti wɔabotow, na wɔahwere obu a wɔwɔ ma wɔn ho; wonni wɔn ankasa mu ahotoso.” Saafo no betumi ate nka sɛ Yehowa wɔ akyirikyiri, ɛne sɛ wɔnsɛ nnipa a ɛsɛ sɛ odwen wɔn ho koraa. Nanso, ɛnyɛ saa na asɛm no te ankasa. Dawid nsɛm no ma yenya awerɛhyem sɛ Yehowa nnyaw wɔn a “wɔahwere obu a wɔwɔ ma wɔn ho” no. Yɛn Nyankopɔn a ɔwɔ tema no nim sɛ yehia no wɔ mmere a ɛtete saa no mu sen bere biara, na ɔbɛn yɛn.\n14 Susuw asɛm bi ho hwɛ. Ɛna bi a ɔwɔ United States de ne babarima a wadi mfirihyia abien tutuu mmirika kɔɔ ayaresabea esiane nkɔnkɔn dennen bi a na ɔrebɔ nti. Bere a nnuruyɛfo hwɛɛ abofra no, wɔka kyerɛɛ ɛna no sɛ wobegye abofra no ato ayaresabea hɔ anadwo no. Ɛhe na ɛna no dae? Wɔ ayaresabea dan no mu akongua bi mu, ne ba no mpa ho pɛɛ! Ná ne babarima ketewaa no yare, na na ɛsɛ sɛ ɔbɛn no. Nokwarem no, yebetumi ahwehwɛ biribi a ɛsen saa afi yɛn soro Agya a ɔwɔ ɔdɔ no hɔ! Anyɛ yiye koraa no, wɔbɔɔ yɛn wɔ ne suban so. (Genesis 1:26) Dwom 34:18 mu nsɛm a ɛka koma no kyerɛ yɛn sɛ, sɛ yɛn ‘koma bubu’ anaa yɛn ‘honhom pɛtɛw’ a, Yehowa, te sɛ ɔwofo a ɔwɔ ɔdɔ no, ‘bɛn yɛn’—ne yam hyehye no bere nyinaa, na wayɛ krado sɛ ɔbɛboa yɛn.\n15. Akwan bɛn so na Yehowa boa yɛn sɛ ankorankoro?\n15 Ɛnde, ɔkwan bɛn so na Yehowa boa yɛn sɛ ankorankoro? Onyi nea ɛde yɛn amanehunu ba no mfi hɔ ankasa. Nanso, Yehowa ayɛ nsiesiei pii ama wɔn a wosu frɛ no de hwehwɛ mmoa no. N’asɛm Bible no de afotu a mfaso wɔ so ma a ebetumi aboa yɛn. Wɔ asafo no mu no, Yehowa ama yɛn ahwɛfo a wɔn ho akokwaw honhom fam a wɔbɔ mmɔden sɛ wɔbɛda n’ayamhyehye no bi adi akyerɛ bere a wɔboa wɔn mfɛfo gyidifo no. (Yakobo 5:14, 15) Sɛ́ “mpaebɔ tiefo” no, ɔde ‘honhom kronkron ma wɔn a wobisa no’ no. (Dwom 65:2; Luka 11:13) Saa honhom no betumi ama yɛanya “tumi a ɛboro so” sɛnea ɛbɛyɛ a yebetumi agyina kosi sɛ Onyankopɔn Ahenni beyi nneɛma a ɛhaw adwene nyinaa afi hɔ. (2 Korintofo 4:7) So yɛn ani nsɔ saa nsiesiei yi nyinaa? Mommma yɛn werɛ mmfi sɛ ɛyɛ Yehowa ayamhyehye a ɔda no adi.\n16. Dɛn ne Yehowa ayamhyehye ho nhwɛso a ɛsen biara, na ɔkwan bɛn so na ɛka yɛn sɛ ankorankoro?\n16 Nokwarem no, Yehowa ayamhyehye ho nhwɛso a ɛsen biara ne ne Dɔfo a ɔsen biara a ɔde no mae sɛ agyede maa yɛn no. Ɛyɛ afɔre a ɔdɔ wom a Yehowa bɔe, na ɛbɔɔ kwan maa yɛn nkwagye. Kae sɛ, agyede nsiesiei no fa yɛn ho ankasa. Ntease wom sɛ Sakaria, Yohane Osuboni no agya, ka siei sɛ saa nsiesiei yi maa ‘yɛn Nyankopɔn ayamhyehye’ daa adi kɛse no.—Luka 1:78.\nBere a Yehowa Nna Ayamhyehye Adi\n17-19. (a) Ɔkwan bɛn so na Bible da no adi sɛ Yehowa ayamhyehye wɔ baabi a ekosi? (b) Dɛn na ɛmaa ayamhyehye a Yehowa wɔ ma ne nkurɔfo no sae?\n17 So ɛsɛ sɛ yesusuw sɛ Yehowa ayamhyehye nni baabi a ekosi? Dabida, Bible da no adi pefee sɛ, sɛnea ɛfata no, Yehowa nna ayamhyehye adi nkyerɛ ankorankoro bi a wɔko tia n’akwantrenee no. (Hebrifo 10:28) Nea ɛbɛyɛ na yɛahu nea enti a ɔyɛ saa no, ma yɛnkae Israel man no nhwɛso no.\n18 Ɛwom sɛ mpɛn pii na Yehowa gyee Israelfo no fii wɔn atamfo nsam de, nanso n’ayamhyehye baa awiei. Asoɔdenfo yi som abosom, na wɔde wɔn abosom a ɛyɛ atantanne no kɔɔ Yehowa asɔrefie mpo! (Hesekiel 5:11; 8:17, 18) Afei nso wɔka kyerɛ yɛn sɛ: “Wodii Onyankopɔn abɔfo no ho fɛw, na wobuu ne nsɛm no animtiaa, na wɔsereserew n’adiyifo no de kosii sɛ [Yehowa, NW] abufuhyew no sɔre hyɛɛ ne man no a wonnya ano aduru bio.” (2 Beresosɛm 36:16) Israelfo no duu baabi a na biribi pa biara nni hɔ a wobegyina so anya ayamhyehye ama wɔn, na wɔmaa Yehowa trenee abufuhyew sɔre hyɛɛ wɔn. Dɛn na efii mu bae?\n19 Ná Yehowa ntumi nnya ayamhyehye mma ne nkurɔfo bio. Ɔkae sɛ: “Merenkyɛe wɔn so, na merenhu wɔn mmɔbɔ, na me yam renhyehye me a enti merensɛe wɔn.” (Yeremia 13:14) Enti, wɔsɛee Yerusalem ne n’asɔrefie no, na wɔfaa Israelfo nnommum kɔɔ Babilon. Hwɛ awerɛhosɛm a ɛyɛ sɛ nnipa abɔnefo tew atua araa ma ayamhyehye a Onyankopɔn wɔ ma wɔn no sae!—Kwadwom 2:21.\n20, 21. (a) Sɛ Onyankopɔn ayamhyehye sa wɔ yɛn bere yi so a, dɛn na ebesi? (b) Nsiesiei a Yehowa fi ayamhyehye mu yɛ bɛn na yebesusuw ho wɔ ti a edi hɔ no mu?\n20 Na ɛnnɛ nso ɛ? Yehowa nsakrae. Ofi ayamhyehye mu ama N’adansefo ahyɛde sɛ wɔnka “ahenni ho asɛmpa” no wɔ asase nyinaa so. (Mateo 24:14) Sɛ nnipa komapafo tie a, Yehowa boa wɔn ma wɔte Ahenni nkrasɛm no ase. (Asomafo no Nnwuma 16:14) Nanso, wɔrenkɔ so nyɛ adwuma yi daa. Ɛbɛyɛ nea ɛnkyerɛ ayamhyehye sɛ Yehowa bɛma wiase bɔne yi, emu ahokyere ne amanehunu nyinaa, akɔ so atra hɔ daa. Sɛ Yehowa ayamhyehye sa a, ɔbɛba abebu nneɛma nhyehyɛe yi atɛn. Ɛno mpo no, obefi ayamhyehye mu na ayɛ ade—ayamhyehye a ɔwɔ ma ne “din kronkron” ne n’asomfo a wɔwɔ ahofama no. (Hesekiel 36:20-23) Yehowa beyi abɔnefosɛm afi hɔ na ɔde wiase foforo a trenee te mu aba. Ɛdefa abɔnefo ho no, Yehowa ka sɛ: “M’aniwa renkyɛe so, na merenhu mmɔbɔ; mede wɔn kwan mebua wɔn atifi.”—Hesekiel 9:10.\n21 Enkosi saa bere no, Yehowa bɛkɔ so anya ayamhyehye ama nkurɔfo, a wɔn a wɔrebɛsɛe wɔn no mpo ka ho. Abɔnefo a wɔanu wɔn ho nokware mu no betumi anya Yehowa nsiesiei a ofi ayamhyehye mu yɛ a ɛsen biara no mu biako—bɔne fafiri—so mfaso. Wɔ ti a edi hɔ mu no, yebesusuw Bible mu nsɛm a ɛyɛ dɛ a ɛma yehu sɛnea Yehowa fafiri wie pɛyɛ no ho.\n^ nky. 3 Nanso, yebetumi ahyɛ no nsow sɛ wɔ Dwom 103:13 no, Hebri adeyɛ asɛm ra·chamʹ kyerɛ mmɔborohunu, anaa ayamhyehye a agya da no adi kyerɛ ne mma.\n^ nky. 10 Nea asɛm ‘ɛyɛɛ ne kra ahometew’ no kyerɛ ankasa ne “ne yam hyehyee no; ne ho peree no.” The New English Bible kenkan sɛ: “Na ontumi nhwɛ Israelfo tebea no bio.” Tanakh—A New Translation of the Holy Scriptures ka no sɛ: “Na ontumi nnyina Israelfo awerɛhow no ano bio.”\nYeremia 31:20 Tema bɛn na Yehowa wɔ ma ne nkurɔfo, na eyi ma wote nka dɛn wɔ ne ho?\nYoel 2:12-14, 17-19 Dɛn na ɛsɛ sɛ Yehowa nkurɔfo yɛ na ama wɔahu wɔn mmɔbɔ, na dɛn na yesua fi eyi mu?\nYona 4:1-11 Ɔkwan bɛn so na Yehowa maa Yona suaa hia a ayamhyehye ho hia no ho ade?\nHebrifo 10:26-31 Dɛn nti na yentumi mfa Yehowa mmɔborohunu, anaa ayamhyehye nyɛ nea yɛpɛ?


Ahenni no Ho Nokware—Honhom Fam Aduan a Wɔde Ma | Onyankopɔn Ahenni\nBenkum: Onuawa bi a ɔwɔ Alabama, U.S.A., rebɔ ɔkasa bi a Onua Rutherford mae a wɔakyere agu apaawa so, wɔ afe 1930 mfe no awiei; nifa: Switzerland\nAhenni no Ho Nokware—Honhom Fam Aduan a Wɔde Ma\nWOAHU sɛ wo Bible suani bi ate kyerɛwsɛm bi a wo ne no akenkan ase ma n’ani agye. Afei ɔtɔ ne bo ase bisa wo sɛ: “So nea Bible aka yi kyerɛ sɛ yebetumi atena ase daa wɔ Paradise wɔ asase yi so?” Onua a wo ne no rekɔ asɛnka no serew kakra, na ɔka sɛ, “Dɛn na Bible no kae?” Bible suani no ho dwiriw no ma ɔwosow ne ti ka sɛ, “Ɛyɛ me nwonwa paa sɛ wɔnkaa saa asɛm yi nkyerɛɛ yɛn da!” Eyi ma wokae sɛ asɛm koro no ara na ɔkae bere a edi kan koraa a ohui sɛ Onyankopɔn din de Yehowa wɔ adapɛn kakra a atwam no.\nSo woate sɛ obi reka asɛm a ɛte saa pɛn? Onyankopɔn nkurɔfo pii ate asɛm a ɛte saa pɛn. Biribiara nni hɔ a yebetumi de atoto akyɛde a ɛsom bo a wɔde ama yɛn no ho—nokware no ho nimdeɛ no! Wo de, susuw ho hwɛ: Ɛyɛɛ dɛn na wo nsa kaa saa akyɛde no? Yebesusuw saa asɛmmisa yi ho wɔ ɔfã yi mu. Sɛnea wɔaboa Onyankopɔn nkurɔfo nkakrankakra ma wɔabɛte nokware no ase no yɛ adanse pefee a ɛkyerɛ sɛ Onyankopɔn Ahenni no wɔ hɔ ampa. Bɛyɛ mfe ɔha ni, Onyankopɔn Ahenni no so Hene, Yesu Kristo, rebɔ mmɔden sɛ ɔbɛma wɔde nokware no akyerɛkyerɛ Onyankopɔn nkurɔfo.\nYehowa Da N’atirimpɔw Adi\nMfiase no, so na Mesia Ahenni no ka Onyankopɔn atirimpɔw ho? Ɔkwan bɛn so na Yesu ma yehuu Ahenni no?\nYehowa Maa Ne Din So\nDɛn na Ahenni no atumi ayɛ wɔ Onyankopɔn din ho? Dɛn na w’ankasa wubetumi ayɛ de atew Yehowa din ho?\nHu Onyankopɔn Ahenni no, wɔn a wobedi tumi wɔ Ahenni no mu ne wɔn a Ahenni no bedi wɔn so ne nea yɛyɛ a yɛbɛkɔ so adi Ahenni no nokware no yiye.


Nnwom 40 NA-TWI - Ayeyi Dwom - Mede boasetɔ twɛnee - Bible Gateway\nNnwom 39Nnwom 41\nNnwom 40 Nkwa Asem (NA-TWI)\n40 Mede boasetɔ twɛnee Awurade mmoa. Afei ɔtee me nne ne sufrɛ. 2 Oyii me fii amane amoa a ɛyɛ owu amoa mu. Ɔde me sii ɔbotan so a bɔne bi nka me. 3 Ɔkyerɛɛ me dwom foforo to; dwom a wɔde yi yɛn Nyankopɔn ayɛ. Dodow a wohu eyi no, ɛbɛbɔ wɔn kɔkɔ ma wɔde wɔn ho ato Awurade so. 4 Nhyira nka wɔn a wɔde wɔn ho to Awurade so na wɔmfa wɔn ho nto anyame so anaasɛ wɔmfa wɔn ho mmɔ wɔn a wɔsom anyame ho.


Abusua Som—Wobɛyɛ Dɛn Ama Ayɛ Anika? | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAgya bi a ɔwɔ Brazil kae sɛ: “Sɛ yɛreyɛ abusua som a, ɛtɔ da a, etumi yɛ yɛn dɛ ara ma sɛ mamma yɛantwa so a, yebehu na akowie dasum.” Agya bi a ɔwɔ Japan wɔ abarimaa a wadi mfe du. Ɔno nso kae sɛ wɔreyɛ abusua som a, ɛkaa ne ba no nko a, anka wɔrempɔn da. Adɛn ntia? Agya no kae sɛ: “Adesua no yɛ anika, enti ɛyɛ no dɛ.”\nNanso nokwasɛm ne sɛ ɛnyɛ mmofra nyinaa na abusua som yɛ wɔn dɛ saa. Mmofra bi wɔ hɔ mpo a, wɔn ani nnye ho. Adɛn ntia? Nea agya bi a ɔwɔ Togo kae ne sɛ: “Ɛnsɛ sɛ Yehowa som yɛ tayoo.” Sɛ abusua som yɛ tayoo a, ebia na efi sɛnea wɔyɛ no. Mmusua pii ahu sɛ abusua som betumi ayɛ anigye bere te sɛ Homeda bere. Yesaia kae sɛ Homeda yɛ “ahurusidi.”—Yes. 58:13, 14.\nAgyanom a wɔyɛ Kristofo ahu sɛ, sɛ wobetumi ayɛ abusua som ma obiara ani agye a, ɛnsɛ sɛ ɛyɛ kyenkyenee. Ralf wɔ mmabea baasa ne ɔbabarima biako. Ɔkae sɛ, sɛ wɔreyɛ abusua som a, wɔnyɛ no sɛ adesua denneennen, mmom wɔbɔ nkɔmmɔ ma obiara kyerɛ n’adwene kama. Ɛwom, ɛtɔ da a ɛnyɛ mmerɛw sɛ adesua no bɛyɛ anika na obiara ani agye ho. Ɛna bi kae sɛ: “Me yam a, anka daa mitumi yɛ abusua som ma ɛyɛ anigye. Nanso ɛtɔ da a, na mabrɛ.” Sɛ saa na wo tebea te a, dɛn na ɛbɛboa wo?\nYƐ FAKAA NA DANNAN MU\nAgya bi a ɔwɔ Germany wɔ mma baanu. Ɔkae sɛ: “Ɛsɛ sɛ yɛyɛ fakaa.” Natalia yɛ ɛna a ɔwɔ mma baanu. Ɔno nso kae sɛ: “Yɛdannan nea yesua no mu, dannan mu, dannan mu. Ɛno ne ade a ɛboa yɛn abusua no paa.” Sɛ mmusua pii reyɛ abusua som a, wonsua ade biako. Wɔyɛ eyi kakra, na wɔayɛ eyi kakra. Cleiton yɛ agya a ɔwɔ Brazil; ɔwɔ mmabun baanu. Ɔkae sɛ: “Sɛ yɛdannan adesua no mu a, ɛma ɛyɛ anika na obiara de ne ho hyɛ mu.” Mmusua bi wɔ hɔ a, mmofra no bi anyin koraa sen wɔn nuanom, enti awofo no betumi akyekyɛ adesua no mu ahwɛ nea ɛbɛboa abofra biara. Sɛ awofo hwɛ nea ɛbɛboa abofra biara na wogyina so paw nea wobesua ne ɔkwan a wɔbɛfa so ayɛ adesua no a, abusua no muni biara benya so mfaso.\nDɛn na mmusua bi yɛ de dannan wɔn abusua som mu? Ebinom rebefi ase a, wɔto dwom yi Yehowa ayɛ. Juan a ɔwɔ Mexico kae sɛ: “Sɛ yɛto dwom a, ɛkanyan obiara ma ɔde n’adwene ne ne koma nyinaa kɔ adesua no so.” Juan ne n’abusua paw nnwom a ɛne nea wobesua no bɛkɔ.\nNea mmusua bi yɛ ne sɛ wobom kenkan Bible. Ɛyɛ a wɔkyekyɛ akenkan no ma obiara kan bi. Wɔyɛ no sɛ drama. Enti sɛ edu Bible mu nipa bi so a, na obi akenkan; edu foforo so a na obi foforo akenkan. Agya bi a ɔwɔ Japan kae sɛ bere a edi kan a n’abusua kenkan Bible no saa no, wanhu so. Nanso sɛ ne mma baanu no hwɛ nea wɔne wɔn awofo no nyinaa abom reyɛ a, na wɔn ani agye sɛ. Mmusua bi mpo deɛ nea wɔyɛ ne sɛ, sɛ wɔhwɛ Bible mu asɛm bi a na wɔde ayɛ drama. Agya bi wɔ South Africa a wɔfrɛ no Roger; ɔwɔ mmarimaa baanu. Ɔkae sɛ: “Mmofra taa hu nneɛma bi wɔ Bible mu a yɛn a yɛyɛ awofo mpo nhu.”\nƆkwan foforo a mubetumi asakra abusua som mu ne sɛ mobɛbom ayɛ biribi. Mubetumi ahwɛ Noa adaka no anaa Solomon asɔrefie no so ayɛ bi. Sɛ moyɛ biribi a ɛte saa a, ɛho behia sɛ moyɛ nhwehwɛmu. Abusua bi a wɔwɔ Asia yɛɛ biribi a ɛte saa. Nea wɔyɛe ne sɛ awofo no ne wɔn babea a wadi mfe anum ne ne nanabea tenaa wɔn asa so hwɛɛ ɔsomafo Paulo asɛmpatrɛw akwantu no de hyehyɛɛ agorɔ bi wɔ pon so. Mmusua bi nso de Exodus nhoma no mu nsɛm adi agorɔ a ɛte saa ara. Donald wɔ Togo; wadi mfe 19. Ɔkae sɛ: “Ɛyɛ a yɛdannan abusua som mu, enti ama ayɛ dɛ na mihu sɛ anigye nso aba yɛn abusua no ankasa mu.” Wohwɛ a, dɛn na wo nso wo ne w’abusua betumi abom ayɛ ma ayɛ anika?\nMUNSIESIE MO HO YIYE\nƐwom, sɛ wodannan abusua som mu na woyɛ fakaa a, ɛma adesua no yɛ anika, nanso sɛ mubenya adesua no so mfaso paa a, gye sɛ obiara siesie ne ho yiye. Mmofra de, ɛnkyɛ na wɔabrɛ, enti sɛ agya no rehwɛ nneɛma a wobesua a, ɛsɛ sɛ odwen ho yiye na n’ankasa gye bere sua paa. Nea agya bi kae ne sɛ: “Sɛ midi kan siesie me ho yiye a, ɛma obiara nya adesua no so mfaso kɛse.” Agya bi a ɔwɔ Germany nso di kan ka nea abusua no besusuw ho kyerɛ wɔn koraa ansa na adu so. Yɛnkɔ Benin nso nkɔhwɛ agya bi a ɔwɔ mma baasia. Ɛtɔ da a ɔde asafo DVD yɛ abusua som. Nea ɔyɛ ne sɛ, ɔde DVD no ho nsɛmmisa ma abusua no ansa na adesua no adu so. Nokwasɛm ne sɛ, sɛ abusua som betu mpɔn a, worentumi nkɔ nnyaw ahosiesie.\nSɛ abusua no mufo di kan hu nea wobesua a, wobetumi abɔ ho nkɔmmɔ nnawɔtwe no mu nyinaa. Ɛba saa a, wɔn ho bɛpere wɔn sɛ da no bedu. Sɛ obiara wɔ biribi a ɔrekɔyɛ ho nhwehwɛmu a, obebu no sɛ ɛyɛ ɔno ankasa abusua som.\nMONYƐ NO DAA\nMmusua pii wɔ hɔ a, wɔn dadwen kɛse paa ne sɛ wɔbɛyɛ abusua som daa.\nAgyanom bebree de nnɔnhwerew pii yɛ adwuma ansa na wɔn abusua nsa akɔ wɔn ano. Wo deɛ hwɛ agya bi a ɔwɔ Mexico. Ofi fie anɔpa nnɔnsia kɔhyɛ adwuma mu a, gye sɛ anadwo nnɔnwɔtwe ansa na waba fie. Ɛtɔ da bi a asafo mu dwumadi bi nti, ɛho behia sɛ mutu abusua som no hyɛ da.\nƐno mpo no, ɛsɛ sɛ yesi nketekrakye sɛ yɛbɛyɛ abusua som no daa. Loïs yɛ mfe 11 abeawa a ɔte Togo. Ɔkae sɛ n’abusua asi wɔn bo sɛ wɔrentoto abusua som mu da. Nea ɔkae ni: “Ɛtɔ da a na biribi abɛbom, nanso yɛyɛ adesua no da no ara; twe na yɛtwe kɔ akyiri.” Nneɛma sɛɛ nti, dapɛn no fii ase ara na mmusua bi ayɛ wɔn abusua som. Enti sɛ biribi bɛbom a, wotumi tu hyɛ da foforo wɔ dapɛn no ara mu.\nEdin “abusua som” no nko ara mpo kyerɛ sɛ ɛka ɔsom a yɛde ma Yehowa no ho. Enti wo ne w’abusua nyinaa mfa mo ‘ano mmɔ anantwinini afɔre’ mma Yehowa dapɛn biara. (Hos. 14:2) Momma abusua som no nyɛ anigye bere mma abusua no muni biara, efisɛ “Yehowa mu anigye ne mo abannennen.”—Neh. 8:9, 10.\nWOREYƐ ABUSUA SOM A:\nMma Ɛnyɛ Kyenkyenee\nSiesie Wo Ho Yiye\nYɛ no Daa


Kolosefo 3 NA-TWI - Ma ɔsoro nyɛ wo dadwen - Wɔanyan mo - Bible Gateway\nKolosefo 2Kolosefo 4\nKolosefo 3 Nkwa Asem (NA-TWI)\n3 Wɔanyan mo ne Kristo aba nkwa mu. Ne saa nti, nneɛma a ɛwɔ soro a ɛno nti Kristo te n’ahengua so wɔ Onyankopɔn nifa so no na monhwehwɛ. 2 Saa nneɛma no na momma mo adwene nkɔ so na ɛnyɛ fam nneɛma. 3 Efisɛ, moawu na wɔde mo nkwa asie mo ne Kristo wɔ Onyankopɔn mu. 4 Na sɛ Kristo a ɔyɛ mo nkwa no ba a, mo ne no na ɛbɛba wɔ n’anuonyam mu.\n5 Wiase akɔnnɔde te sɛ aguamammɔ, afideyɛ, bɔne ne anibere a ɛyɛ abosonsomsɛm no nyinaa, munyi mfi mo abrabɔ mu. 6 Wɔn a wɔbɛyɛ asoɔden wɔ saa nneɛma no ho no, Onyankopɔn abufuw bɛba wɔn so. 7 Bere bi a atwam no, esiane sɛ na akɔnnɔsɛm di mo abrabɔ so nti, na mo ankasa mudi mo akɔnnɔ akyi. 8 Afei munnyae saa nneɛma yi nyinaa: abufuw, bɔnepɛ, ne ɔtan. Monnyeyaw obi anaa mommma kasa a ɛho ntew mmfi mo anom.\n9 Munnnidi atoro nkyerɛ mo ho, efisɛ, moatow nipadua dedaw ne ne su no akyene 10 de nipadua foforo asi ananmu. Oyi ne onipa foforo a daa Onyankopɔn a ɔbɔɔ no no sesa no wɔ ne suban so nam so ma muhu nsɛm a ɛfa ne ho nyinaa. 11 Esiane saa nti, Amanamanmufo ne Yudafo, twetiatwafo ne momonotoyɛ, awudifo, nkoa ne wɔn a wɔde wɔn ho nni hɔ bio. Kristo ne ne nyinaa. Kristo wɔ biribiara mu.\n12 Moyɛ Onyankopɔn nkurɔfo. Ɔpɛ mo asɛm nti na oyii mo sɛ ne de. Enti monyɛ timmɔbɔ, ayamye, mommrɛ mo ho ase, munnwo na monyɛ abodwokyɛre. 13 Mommoaboa mo ho mo ho na obi fom ne yɔnko a, momfa nkyekyɛ mo ho. Sɛnea Awurade de akyɛ mo no, saa ara na mo nso momfa nkyekyɛ mo ho mo ho.\n14 Eyi nyinaa akyi no, momfa ɔdɔ a ɛde biakoyɛ ba no nka mo abrabɔ ho. 15 Momma Kristo asomdwoe no ntena mo koma mu. Saa asomdwoe yi ho na wɔafrɛ mo nyinaa sɛ nnipa koro no. Momma mo ani nsɔ.\n16 Kristo asɛm no ne mu nnepa nyinaa ntena mo koma mu. Momfa nyansa nkyerɛkyerɛ. Monto asanku so nnwom ne ayeyi nnwom ne honhom mu nnwom. Mumfi mo koma mu nto aseda nnwom mma Onyankopɔn. 17 Biribiara a moyɛ anaa moka no, monyɛ wɔ Awurade Yesu din mu na momfa ne so nna Agya Onyankopɔn ase.\n18 Ɔyerenom, mommrɛ mo ho ase mma mo kununom sɛnea ɛsɛ Awurade mu.\n19 Okununom, monnɔ mo yerenom na monnhyɛ wɔn ahometew.\n20 Mma, ade nyinaa mu, muntie mo awofo asɛm na eyi na ɛsɔ Onyankopɔn ani.\n21 Awofo, munnyi mo mma abufuw na ammu wɔn aba mu.\n22 Asomfo, ade nyinaa mu, muntie mo wuranom asɛm. Ɛnyɛ sɛ wɔn ani tua mo nti na ɛsɛ sɛ moyɛ na wɔpene mo na mmom, esiane sɛ mudi Awurade ni no nti, momfa koma pa nyɛ. 23 Biribiara a moyɛ no, momfa mo koma nyinaa nyɛ na momfa no sɛ moreyɛ ama Awurade na monyɛ mma nnipa. 24 Monkae sɛ Awurade bɛkyɛ mo so ade. Mo nsa bɛka ade a ɔde asie ama ne nkurɔfo no bi. Kristo ne Owura a mosom no. 25 Ɔdebɔneyɛfo te dɛn ara a, bɔne a ɔyɛ no so akatua na obenya a animhwɛ biara nni mu.


Bible Mu Nsɛm Abofra Yesu wɔ Asɔrefi Hɔ - Yehowa Adansefo Intanɛt Dwumadibea\nHWƐ abofra ketewa no a ɔne mpanyimfo yi rekasa. Wɔyɛ akyerɛkyerɛfo wɔ Onyankopɔn asɔrefi wɔ Yerusalem. Na abofra no yɛ Yesu. Ná wanyin kakra. Wadi mfe 12.\nƐyɛɛ akyerɛkyerɛfo no nwonwa sɛ na Yesu nim Onyankopɔn ne nneɛma a wɔakyerɛw wɔ Bible mu no ho nsɛm pii saa. Nanso dɛn nti na Yosef ne Maria nso nni ha? Wɔwɔ he? Ma yɛnhwɛ.\nAfe biara no na Yosef de n’abusua no ba Yerusalem bedi afahyɛ titiriw a wɔfrɛ no Twam. Efi Nasaret kɔ Yerusalem no ware. Ná obiara nni kar, na keteke biara nni hɔ. Na ebi nni hɔ saa bere no. Na nnipa dodow no ara nantew, na egye bɛyɛ nnansa na wɔde anantew akɔ Yerusalem.\nSaa bere yi na Yosef abusua no ayɛ kɛse. Enti na Yesu nuanom mmarima ne mmea nkumaa wɔ hɔ a ɛsɛ sɛ wɔhwɛ wɔn. Saa afe yi Yosef ne Maria ne wɔn mma no siim a na wɔresan akɔ wɔn kurom Nasaret. Na wosusuw sɛ Yesu ka wɔn a wɔrekɔ no ho. Nanso bere a wɔkɔsoɛɛ baabi anwummere no na wonhu Yesu wɔ baabiara. Wɔhwehwɛɛ no wɔ wɔn abusuafo ne wɔn nnamfo mu, nanso na onni wɔn nkyɛn! Enti wɔsan kɔhwehwɛɛ no wɔ Yerusalem.\nAkyiri yi wobehuu Yesu sɛ ɔne akyerɛkyerɛfo no wɔ ha. Ná ɔretie wɔn, na obisabisaa wɔn nsɛm. Ɛyɛɛ nnipa no nyinaa nwonwa sɛ na Yesu nim nyansa saa. Nanso Maria kae sɛ: ‘Me ba, dɛn nti na woayɛ yɛn saa? Me ne wo papa ahwehwɛ wo abrɛ.’\nYesu buae sɛ: ‘Adɛn nti na mohwehwɛ me? Munnim sɛ ɛsɛ sɛ metra m’Agya fie?’\nYiw, na Yesu ani gye sɛ ɔbɛkɔ baabi a obetumi asua Onyankopɔn ho ade. So ɛnyɛ saa ara na ɛsɛ sɛ yɛte nka? Wɔ wɔn kurom Nasaret no, na Yesu kɔ ɔsom ho nhyiam dapɛn biara. Esiane sɛ na ɔyɛ asõ tie daa nti, osuaa nneɛma pii fii Bible mu. Momma yɛnyɛ sɛ Yesu na yenni ne nhwɛso akyi.\nMfe ahe na Yesu adi wɔ mfonini no mu, na ɛhe na ɔwɔ yi?\nDɛn na Yosef ne n’abusua yɛ afe biara?\nAdɛn nti na Yosef ne Maria san wɔn akyi kɔɔ Yerusalem bio bere a wɔatwa dakoro kwan no?\nƐhefa na Yosef ne Maria huu Yesu, na adɛn nti na na nnipa a wɔwɔ hɔ no ho adwiriw wɔn saa?\nDɛn na Yesu ka kyerɛɛ ne maame Maria?\nYɛbɛyɛ dɛn atumi asua Onyankopɔn ho ade te sɛ Yesu?\nKenkan Luka 2:41-52.\nƐwom sɛ mmarima nkutoo na Mmara no kae sɛ wɔnkɔ afe afe afahyɛ ahorow no de, nanso nhwɛso fɛfɛ bɛn na Yosef ne Maria yɛe de maa awofo nnɛ? (Luka 2:41; Deut. 16:16; 31:12; Mmeb. 22:6)\nƆkwan bɛn so na Yesu yɛɛ nhwɛso pa de kyerɛɛ sɛnea ɛsɛ sɛ mmofra brɛ wɔn ho ase ma wɔn awofo nnɛ? (Luka 2:51; Deut. 5:16; Mmeb. 23:22; Kol. 3:20)\nKenkan Mateo 13:53-56.\nYesu honam fam anuanom baanan bɛn na Bible bɔ wɔn din, na ɔkwan bɛn so na wɔde wɔn mu baanu dii dwuma akyiri wɔ Kristofo asafo no mu? (Mat. 13:55; Aso. 12:17; 15:6, 13; 21:18; Gal. 1:19; Yak. 1:1; Yuda 1)


4 Mose 35 AKCB - Matteus 35 LB\n1Bere a Israelfo bɔɔ atenase wɔ Yordan ho, Moab tataw so wɔ Yeriko akyi no, Awurade ka kyerɛɛ Mose se, 2“Ka kyerɛ Israelfo no na wɔmfa wɔn agyapade no mu bi a ɛyɛ nkurow ne ɛho mmoa adidibea mma Lewifo no. 3Nkurow no mu na wɔbɛtena na wɔn anantwi, wɔn nguan ne wɔn mmoa a aka no nso akɔ adidi wɔ adidibea hɔ.\n4“Wɔn mmoa adidibea no kɛse befi kurow no afasu ho a ne fa biara trɛw yɛ anammɔn apem ne ahannum. 5Munsusuw anammɔn mpensa mfi kurow no afasu no ho wɔ nʼafanan nyinaa. Eyi bɛyɛ mmoa adidibea kɛse ama nkurow no.\n6“Nkurow a mode bɛma Lewifo no no mu asia bɛyɛ guankɔbea nkuropɔn, baabi a obi a wafom akum ɔfoforo no, betumi aguan akɔ. Momfa nkurow aduanan abien nka ho mma wɔn. 7Ne nyinaa bɛyɛ nkurow aduanan awotwe ne ho mmoa adidibea. 8Saa nkurow yi befi Israelfo no agyapade mu. Mmusuakuw no mu akɛse bɛma Lewifo no nkurow bebree na mmusuakuw nketewa no ama kakraa bi. Abusuakuw biara bɛma sɛnea nʼagyapade kɛse te.”\n9Awurade ka kyerɛɛ Mose se, 10“Ka kyerɛ Israelfo no se, ‘Sɛ mutwa Yordan du Kanaan a, 11mompaw nkurow bi mfa nyɛ guankɔbea nkurow a, obiara a ɔbɛfom akum onipa no betumi aguan akɔ hɔ. 12Saa nkurow yi bɛyɛ guankɔbea a ebegye no afi owufo no abusuafo a wɔpɛ sɛ wɔtɔ owufo no wu so were no nsa mu; na ɛnsɛ sɛ wokum owudifo no gye sɛ wɔadi nʼasɛm abu no kumfɔ ansa. 13Ɛsɛ sɛ wosisi guankɔbea nkurow yi mu abiɛsa wɔ Kanaan asase so 14na wosisi abiɛsa nso wɔ Asubɔnten Yordan apuei fam. 15Ɛnyɛ Israelfo nko na ɛhɔ bɛyɛ wɔn guankɔbea, na mmom, ɛbɛyɛ guankɔbea ama ahɔho ne akwantufo nyinaa.\n16“ ‘Nanso sɛ obi de dade pema sin bi bɔ obi kum no a, wɔfa no sɛ wadi awu enti ɛsɛ sɛ wokum owudifo no. 17Anaasɛ, sɛ wɔde ɔbo kɛse bi bɔ obi ma owu a, ɛyɛ awudi enti ɛsɛ sɛ wokum owudifo no. 18Saa ara nso na sɛ wɔde dua na ekum no a ɛte ara ne no. 19Sɛ ɔweretɔni no hyia owudifo no wɔ baabiara a, ɔwɔ ho kwan sɛ okum no bi. 20Enti sɛ obi nam ɔtan so tow biribi bɔ obi, anaa, sɛ ɔtetɛw no, 21anaa ɔde abufuw bɔ no kuturuku na onii no wu a, ɔyɛ owudifo nti ɛsɛ sɛ wokum no.\n22“ ‘Na sɛ emfi ɔtan so na obi sum ɔfoforo, anaa wanhyɛ da na ɔtow biribi ma ɛkɔbɔ obi, 23anaasɛ wanhu no na ogyaa ɔbo bi a ɛso a ebetumi akum no mu ma ekokum no a, esiane sɛ saa onipa no nyɛ ɔtamfo na onkura adwene bɔne bi nti, 24ɛyɛ bagua no asɛde sɛ wodi asɛm na wɔfa saa mmarakwan yi so bu ɔweretɔni no nea ne nsa apa no ntam atɛn. 25Ɛsɛ sɛ bagua no bɔ nea ne nsa apa no ho ban fi ɔweretɔni no nsam na wɔde nea ne nsa apa no san kɔ guankɔbea kuropɔn a oguan kɔɔ mu no mu. Ɛsɛ sɛ nea ne nsa apa no tena hɔ ara kosi sɛ ɔsɔfopanyin a wɔsraa no ngo bewu.\n26“ ‘Nanso sɛ nea ne nsa apa no no fi guankɔbea kuropɔn a waguan akɔ mu no no ahye so 27na ɔweretɔni no hu no wɔ hɔ a obetumi akum no a ɔrenni awudi ho fɔ. 28Ɛsɛ sɛ nea ne nsa apa no tena guankɔbea kuropɔn no mu ara kosi sɛ ɔsɔfopanyin bewu. Ɔsɔfopanyin wu akyi nkutoo na obetumi asan akɔ nʼankasa agyapade ho.\n29“ ‘Ɛsɛ sɛ eyi yɛ mmara a mudi so wɔ awo ntoatoaso a ɛbɛba no nyinaa mu wɔ baabiara a mobɛtena.\n30“ ‘Ɛsɛ sɛ wokum obiara a obekum obi, nanso gye sɛ nnansefo a wɔboro onipa baako di tia no ansa na ɛsɛ sɛ wokum no. Sɛ onipa baako pɛ na odi adanse tia no de a, ɛno de, ɛnsɛ sɛ wokum no.\n31“ ‘Munnnye owudifo a ɛsɛ sɛ owu no ti mpata, nnyina so nnyaa no. Ɛsɛ sɛ wokum no.\n32“ ‘Munnnye obi a waguan akɔ guankɔbea kuropɔn mu no ti mpata nnyina so mma no nsan mmɛtena nʼasase so bere a ɔsɔfopanyin bi nwui.\n33“ ‘Munngu asase a mote so no ho fi. Awudi gu asase ho fi, na wɔrentumi nyɛ mpata foforo biara mma asase a wɔahwie mogya agu so gye sɛ wɔde nea ohwiee mogya gui no mogya yɛ okum owudifo no. 34Munngu asase a mote so ne faako a mete no ho fi, efisɛ Me, Awurade no, mete Israelfo no mu.’ ”\nAKCB : 4 Mose 35


Exodus 14 | Intanɛt So Bible| Wiase Foforɔ Nkyerɛaseɛ\nIsraelfo no koduu ɛpo no ano (1-4)\nFarao tiw Israelfo no (5-14)\nIsraelfo twaa Ɛpo Kɔkɔɔ no (15-25)\nƐpo no faa Egyptfo no (26-28)\nIsraelfo gyee Yehowa dii (29-31)\n14 Afei Yehowa ka kyerɛɛ Mose sɛ: 2 “Ka kyerɛ Israelfo no sɛ wɔnsan wɔn akyi mmɛsoɛ wɔ Pihahirot anim, Migdol ne ɛpo no ntam.+ Na wɔmfa wɔn ani nkyerɛ Baal-Sefon wɔ ɛpo no ho. 3 Na Farao bɛka sɛ, ‘Israelfo no ayera ma wɔn ani so atan wɔn wɔ asaase no so. Wonnya baabiara mfa wɔ sare no so.’ 4 Mɛma kwan ama Farao koma apirim+ na obetiw wɔn, na mede Farao ne n’asraafodɔm bɛhyɛ me ho anuonyam,+ na nea ɛte biara Egyptfo behu sɛ mene Yehowa.”+ Enti wɔyɛɛ saa pɛpɛɛpɛ. 5 Akyiri yi, Egypt hene tee sɛ nkurɔfo no aguan. Ɛhɔ ara na Farao ne ne nkoa sesaa wɔn adwene wɔ Israelfo no ho,+ na wɔkae sɛ: “Dɛn koraa na yɛayɛ yi? Israelfo a yɛama wɔkɔ yi, hena na ɔbɛsom yɛn?” 6 Enti ɔhyehyɛɛ ne nteaseɛnam, na ɔfaa ne dɔm kaa ne ho.+ 7 Ɔfaa nteaseɛnam atitiriw 600, na ɔde Egypt nteaseɛnam a aka nyinaa kaa ho, na ɔpaw akofo a wɔbɛtena emu biara mu. 8 Na Yehowa maa kwan maa Egypt hene Farao pirim ne koma, enti bere a Israelfo no de akokoduru* rekɔ no,+ otiw wɔn. 9 Egyptfo no tiw wɔn,+ na Farao nteaseɛnam, n’apɔnkɔ, ne nkurɔfo a wɔtete apɔnkɔ so, ne n’asraafodɔm nyinaa bɛn wɔn pɛɛ; saa bere no, na Israelfo no asoɛ wɔ ɛpo no ho wɔ Pihahirot a ɛne Baal-Sefon di nhwɛanim no. 10 Bere a Farao bɛn Israelfo no, wɔmaa wɔn ani so hui sɛ Egyptfo no di wɔn akyi. Ɛbaa saa no, Israelfo no bɔɔ hu na wofii ase su frɛɛ Yehowa.+ 11 Na wɔka kyerɛɛ Mose sɛ: “Amusiei biara nni Egypt nti na wode yɛn aba sɛ yemmewuwu wɔ sare so ha yi?+ Adɛn nti koraa na wuyii yɛn fii Egypt baa ha? 12 Yɛanka ankyerɛ wo wɔ Egypt sɛ, ‘Gyae ma yɛnsom Egyptfo no’? Anka eye sɛ yɛbɛsom Egyptfo no mmom sen sɛ yebewuwu wɔ sare so.”+ 13 Ɛnna Mose ka kyerɛɛ nkurɔfo no sɛ: “Munnsuro.+ Munnyina pintinn na monhwɛ sɛnea nnɛ Yehowa begye mo nkwa.+ Na Egyptfo a muhu wɔn nnɛ yi, morenhu wɔn bio da.+ 14 Mo de, monyɛ komm nhwɛ, na Yehowa ankasa bɛko ama mo.”+ 15 Afei Yehowa ka kyerɛɛ Mose sɛ: “Adɛn nti na wusu frɛ me? Ka kyerɛ Israelfo no sɛ wɔntoa akwantu no so. 16 Wo de, fa wo poma no kyerɛ ɛpo no so, na emu bɛpae ama Israelfo no anantew asaase kesee so wɔ ɛpo no mfinimfini. 17 Na me de, mɛma kwan ama Egyptfo no apirim wɔn koma na wɔatiw Israelfo no, na mede Farao, n’asraafodɔm, ne nteaseɛnam, ne ne nkurɔfo a wɔtete apɔnkɔ so bɛhyɛ me ho anuonyam.+ 18 Na sɛ mede Farao, ne nteaseɛnam, ne ne nkurɔfo a wɔtete apɔnkɔ so hyɛ me ho anuonyam a, Egyptfo no behu sɛ mene Yehowa.”+ 19 Afei nokware Nyankopɔn no bɔfo+ a na odi Israel asafo no anim no bedii wɔn akyi, na omununkum dum no nso fii wɔn anim bedii wɔn akyi.+ 20 Enti ɛbɛhyɛɛ Egyptfo dɔm ne Israel asafo no mfinimfini.+ Ɔfã baako no, na ɛyɛ omununkum tumm, na ɔfã foforo no nso maa hann anadwo no.+ Enti Egyptfo no anto Israelfo no anadwo no nyinaa. 21 Afei Mose de ne poma no kyerɛɛ ɛpo no so+ na Yehowa maa apuei mframa dennen bɔe anadwo no nyinaa, na epiaa nsu no kɔɔ akyi maa ɛpo no ase dan asaase kesee.+ Na nsu no mu paee abien.+ 22 Enti Israelfo no faa asaase a awo no so wɔ ɛpo no mfinimfini,+ na nsu no yɛɛ ɔfasu wɔ wɔn nifa ne wɔn benkum.+ 23 Egyptfo no, Farao apɔnkɔ, ne nteaseɛnam, ne ne nkurɔfo a wɔtete apɔnkɔ so no nyinaa tiw wɔn koduu ɛpo no mfinimfini.+ 24 Eduu ahemanakye no,* Yehowa fi ogya ne omununkum dum+ no mu hwɛɛ Egyptfo dɔm no na ɔmaa wɔn ani so tan wɔn. 25 Afei otutuu wɔn nteaseɛnam no anan na ɛyɛɛ den maa wɔn sɛ wɔbɛkɔ, na Egyptfo no kae sɛ: “Momma yenguan mfi Israelfo no anim, efisɛ Israelfo nti Yehowa ne Egyptfo reko.”+ 26 Ɛno akyi no, Yehowa ka kyerɛɛ Mose sɛ: “Teɛ wo nsa wɔ ɛpo no so na nsu no mmu mfa Egyptfo, wɔn nteaseɛnam, ne wɔn nkurɔfo a wɔtete apɔnkɔ so no so.” 27 Ɛhɔ ara na Mose teɛɛ ne nsa wɔ ɛpo no so, na ade rekye no, nsu no san baa baabi a na ɛwɔ. Afei Egyptfo no yɛe sɛ wɔreguan, nanso Yehowa kaa wɔn guu ɛpo no mfinimfini.+ 28 Enti Farao nteaseɛnam, ne nkurɔfo a wɔtete apɔnkɔ so, ne n’asraafodɔm a wotiw Israelfo kɔɔ ɛpo no mu nyinaa, nsu no bɛkataa wɔn so.+ Wɔn mu baako mpo anka.+ 29 Nanso Israelfo no faa asaase kesee so wɔ ɛpo no mfinimfini,+ na nsu no yɛɛ ɔfasu wɔ wɔn nifa ne wɔn benkum.+ 30 Enti saa da no Yehowa gyee Israelfo fii Egyptfo no nsam,+ na Israelfo hui sɛ Egyptfo no awuwu gu ɛpo no ano. 31 Bere a Israelfo huu tumi* kɛse a Yehowa de ko tiaa Egyptfo no, ɔman no suroo Yehowa, na wogyee Yehowa ne n’akoa Mose dii.+\n^ Nt., “nsa a wɔama so.”\n^ Kyerɛ sɛ, bɛyɛ anadwo nnɔn 2 kosi anɔpa nnɔn 6.